टटका खबर, मंगल, ३ अप्रेल २०१२ – टटका खबर\nटटका खबर, मंगल, ३ अप्रेल २०१२\nगोरखपुर के राकेश कुमार सिंह पीसीएस परीक्षा २००९ मे पहिला जगहा आइल बाड़न. महिला वर्ग में पहिला जगहा पर इलाहाबाद के अर्चना द्विवेदी आइल बाड़ी.\nयूपी के मुस्लिम बहुल इलाकन में अब उर्दू माध्यम से पढ़ावे वाला स्कूल खोलल जाए के एलान मुख्यमंत्री अखिलेश यादव कइले बाड़न.\nजौनपुर के वीरबहादुर सिंह पूर्वांचल विश्वविद्यालय के इंजीनियरिंग के छात्र सोमार का दिने कुलपति आवास पर प्रदर्शन कइले आ ओह दौरान तोड़फोड़ो कइले. ऊ लोग पीसी लैब खातिर आंदोलन करत बा.\nबरेली में इम्तिहान देबे जात परीक्षार्थी ओह लोग से नकल सामग्री के तलाशी लेबे वाला प्रोफेसर के पिटाई कर दिहले.\nबिहार वेटेनरी कॉलेज के जूनियर डाक्टर सोमार का दिने छात्रवृति बढ़ावे के माँग लेके एक दिन के धरना दिहले.\n१९८० बैच के आईएएस अधिकारी राकेश गर्ग के मुख्यमंत्री अखिलेश यादव के मुख्य सचिव बनावल गइल बा.\nदेवरिया प्लेटफार्म पर घोड़ा दउड़ावे वाला पथरदेवा से समाजवादी पार्टी के विधायक शाकिर अली का खिलाफ रेलवे मुकदमा दर्ज करवलसि. ओने विधायक शाकिर अली के कहना बा कि अपना समर्थकन के भावना के सम्मान करे खातिर ऊ प्लेटफार्म पर घोड़ा पर चढ़ल रहले आ अब से अपना इलाका के दौरा घोड़े पर कइल करीहें.\nनवमी का दिने इटावा के ब्राह्मणी देवी मंदिर में गोलीबारी खातिर शिवपाल सिंह यादव पुलिस के दोष लगवले बाड़न. एह फायरिंग से दू गो श्रद्धालु के मौत हो गइल रहुवे. एह घटना में मरेवालन के परिवार के पाँच पाँच लाख रुपिया आ घवाहिल होखेवालन के पचास पचास हजार देबे के घोषणा मुख्यमंत्री अखिलेश यादव कइले बाड़न.\nअयोध्या मामिला में एक फरीक के पक्षकार जफरयाब जिलानी के राज्य के अपर महाधिवक्ता बनावे के भाजपा विरोध कइले बिया आ एह नियुक्ति के रद्द करे के माँग कइले बिया. अगर जिलानी अपना पद पर बनल रह जात बाड़न त कोर्ट में सरकार के पक्ष तटस्थ रूप से ना रखा पाई.\nगंगा के प्रदूषण मुक्त करे के माँग का समर्थन में भाजपा नेता लोग आजु वाराणसी में गंगा घाट पर धरना दिहल.\nइंटर कॉलेजन के प्रबन्ध समितियन के अदालत से चतुर्थ श्रेणी के कर्मचारी बहाल करे के अधिकार मिल गइल. साथही कोर्ट सरकार के ओह आदेशो के रद्द कर दिहलसि जवना में कहल रहे कि चपरासियन के आउटसोर्सिंग करावल जाव.\nविधान परिषद के एगारह सीट के चुनाव छब्बीस अप्रेल के करावल जाई आ ओही दिने वोट के गिनितियो कर लिहल जाई. नीतीश कुमार, सुशील मोदी, ताराकांत झा, नरेन्द्र सिंह, भीम सिंह, उदय नारायण राय, चंदन बागची, बालेश्वर सिंह भारती, रामाश्रय प्रसाद सिंह, उपेन्द् प्रसाद आ संजय सिंह के कार्यकाल छह मई के खतम होखत बा. ओही सीटन खातिर ई चुनाव करावल जाई.\nलोकायुक्त संशोधन विधेयक सोमार का दिने विधानसभा से पारित हो गइल. हालांकि विरोधी दल के नेता अब्दुल बारी सिद्दीकी कहलन कि जब लोकायुक्त विधेयक पास भइला का बावजूद लागुए ना भइल त ओहमें संशोधन कइला से का फायदा.\nमुख्यमंत्री नीतीश कुमार एह बात से नाराज बाड़न कि बिहार पुलिस के बिना बतवले दोसरा राज्य से आइल पुलिस एहिजा से मुसलमानन के गिरफ्तार कर के ले जात बाड़ी सँ आ कबो दरभंगा माड्यूल त कबो मधुबनी माड्युल भा बिहार माड्युल के नाम दे दिहल जा ता. कहलन कि मुख्यमंत्रियन का बइठक में ऊ ई सवाल उठइहें.\nसोमार का दिने पटना में इंडो तिब्बत बार्डर पुलिस के सेक्टर मुख्यालय के उद्घाटन केन्द्रीय गृह सचिव आर के सिंह कइलन.\nराकांपा के महासचिव तारिक अनवर कहलन कि नीतीश सरकार बिहार के आश्रित बिहार बनावे का बदले आत्मनिर्भर बिहार बनावसु. कहलन कि मुख्यमंत्री अबही विशेष राज्य के दर्जा आ पैकेज माँगत बाड़न जबकि योजना मद के पचास फीसदीओ फरवरी ले खरच ना हो पवले रहुवे.\nसिवान जिला के दरौंदा थाना के रामाछपरा गाँव के रामनरेश सिंह के हत्या के दोषी दारोगा यादव के अदालत उमिर कैद के सजा सुनवलसि.\nकेन्द्र सरकार थलसेना के सलाह दिहलसि कि खरीद प्रक्रिया अइसन बनावल जाव जवना से कवनो तरह के गलती करे वाला के जवाबदेही तय हो सके. सोमार का दिने रक्षा मंत्री सेना से जुड़ल मुद्दा आ प्रस्तावन के समीक्षा कइलन. एह बइठक में थल सेनाध्यक्ष जनरल वी. के. सिंह, नौ सेनाध्यक्ष एडमिरल निर्मल वर्मा, वायुसेना प्रमुख चीफ एयर मार्शल एन. ए. के. ब्राउनी, रक्षा सचिव शशिकांत शर्मा, खरीद महानिदेशक विवेक रे वगैरह शामिल रहले.\nटाट्रा ट्रक खरीद मामिला में सोमारो का दिने सीबीआई वेक्टार प्रमुख रवि ऋषि से पूछताछ कइलसि. शनिचरो के उनुका से कड़ा पूछताछ भइल रहुवे.\nमहाराष्ट्र में नक्सली अतिवादी गढ़चिरौली जिला के जोगनगुड्डा गांव में दू गो आदिवासियन के गाँव में गोली मार के हत्ता कर दिहले स. केन्द्रीय गृह सचिव आर.के. सिंह सवाल उठवले बाड़न कि नक्सली हमला से अकसर गरीबे काहें मारल जाले जबकि ओहनी के दावा होला कि गरीब के उत्थान खातिर काम करेले.\nदिल्ली भाजपा अपना सात गो बागी पार्षदन के पार्टी से निकाल दिहलसि.\nओसामा बिन लादेन के तीन गो बेवा आ दू गो बेटियन पर पाकिस्तान में गैरकानूनी तरीका से रहे के आरोप लगावल गइल बा आ ४५ दिन के जेल के सजा सुनावल गइल बा. सबका पर एक सौ चौदह डॉलर के जुर्मनो लगावल गइल बा.\nअफगानिस्तान में सतरह गो आतंकवादी सुरक्षा बल से मुठभेड़ में मारल गइले.\nसीरिया में अशांति बरकरा बा. एह बीच कोफी अन्नान सुरक्षा परिषद के अपना प्रयास का बारे में जानकारी देबे गइलन.\nस्टार ग्रुप जुलाई २०१२ से मार्च २०१८ तक ले के भारतीय क्रिकेट के प्रसारण, इंटरनेट अउर मोबाइल अधिकार हासिल कर लिहलसि. एकरा खातिर स्टार ग्रुप तीन हजार आठ सौ ५१ करोड रुपिया के बोली लगवलसि. स्टार स्पोर्ट्स के मालिकाना हक रूपर्टमर्डोक का लगे बा.\nभारतीय ओलंपिक संघ तीन बार के ओलंपियन आ हॉकी कप्तान रह चुकल अजीत पाल सिंह के लंदन ओलंपिक खेल खातिर भारतीय दल के मुखिया बनवलसि.\nगहना पर से टैक्स हटावे खातिर उद्योग व्यापार मंडल २४ अप्रेल के भारत बंद करे के एलान कइले बावे.\nपश्चिम बंगाल विधानसभा सोमार का दिने भूमि सुधार संशोधन विधेयक, २०१२ पारित कर दिहलसि जवना से राज्य में औद्योगिकीकरण के प्रक्रिया तेज हो पाई.\nसरकारी तेल कंपनी सोमार का दिने देश के चेतवली सँ कि अगर दाम बढ़ावे नइखे दिहल जात त पेट्रोलियम के आपूर्ति रोकल जा सकेला. घाटा पर तेल बेचल हमेशा खातिर संभव नइखे. एह कंपनियन के दावा बा कि ओहनी के रोजाना ४८ करोड़ रुपिया के घाटा होखत बा.\nअमरीका आ यूरोजोन में आर्थिक मंदी का चलते फरवरी में भारत के निर्यात चार दशमलव दू फीसदी घट गइल. जबकि आयात बीस दशमलव छह फीसदी बढ़ गइल बा.\nसेबी शेयर बाजारे के सूचीबद्ध करे के रास्ता साफ कर दिहलसि आ कहलसि कि एकर ५१ फीसदी शेयर जनता का लगे रह सकेला. विमल जालान समिति एकर विरोध कइले रहुवे.\nशेयर बाजार में सोमार का दिने मामूली तेजी देखे के मिलल.\nटटका खबर, सोमार, २ अप्रेल २०१२\nटटका खबर, बुध, ४ अप्रेल २०१२


चारा घोटालेबाज लालू के गोल काल्हु पेट्रोल-डीजल के दाम बढ़ला पर विरोध प्रदर्शन करी – टटका खबर\nMay 25, 2018 चारा घोटाला, पेट्रोल-डीजल\nराजद के राष्ट्रीय उपाध्यक्ष आ कबो केन्द्रीय मंत्री रहल रघुवंश प्रसाद सिंह आजु राजद के प्रदेश कार्यालय में रेघरियवलन कि मोदी का राज में पेट्रोल-डीजल के दाम लगातार बढ़ले जात बा आ अब पेट्रोल 83 रुपिया आ डीजल 72 रुपिया लीटर से अधिका पर बेचात बा. पूछलन कि अबहीं ले पेट्रोल-डीजल के जीएसटी का दायरा में काहे नइखे ले आवल गइल. उनुकर कहना बा कि देश में लोग हाहाकार करत बा.\nरघुवंश प्रसाद इहो कहलन कि पाकिस्तान में पेट्रोल 44 रुपिया आ डीजल 51.15 रुपिया लीटर बेचात बा. बेचारु के मालूम नइखे कि पाकिस्तान के हालत अतना खस्ताहाल बा कि ओकरे लगे आपन जरुरत पूरा करे लायक पइसा नइखे रहि गइल. रघुवंश इहो ना बतवलन कि जब जनता में अतना हाहाकार मचल बा त लोग बवाल काहे नइखे काटत जबकि देश के तमाम विरोधी गोल जनता के भड़कावे में लागल बाड़े. शायद रघुवंश प्रसाद जइसन लोग के ई शिकायत एहसे बा कि सरकार पेट्रोल-डीजल से मिले वाला धन से देश के गरीब जनता ला खरचत बिया जवना चलते विरोधियन के दाल नइखे गल पावत.


भक्ति भाव में डूबले भोजपुरिया सितारा – Anjoria\nमहाराष्ट्र में गणेशोत्सव के वइसने महत्व ह जइसन बिहार में छठ के. पिछला दिने मुंबई में गणेशोत्सव का दौरान महाराष्ट्र में बसल भोजपुरिया सितारा लोगो गणेशोत्सव के रंग में रंगा गइलें. दस दिन चले वाला सार्वजनिक गणेशोत्सव का जगहा घर में पूजा करे वाला लोग भगवान गणेश के मूर्ति डेढ़ दिन भा पाँच दिन ला करेलें.\nपिछला कई साल से रवि किशन किहाँ डेढ़ दिन ले बप्पा विराजमान रहेलें बाकिर एह साल चंडीगढ़ में चलत अपना हिंदी फिल्म लकी कबूतर के शूटिंग में व्यस्त रहला का चलते रविकिशन भगवान गणेश के आरती खातिर मुंबई अइलन आ दू घंटा बिता के वापिस लवट गइलन.\nविनयो आनंद गणेश भक्त हउवें आ उनको किहाँ हमेशा से भगवान गणेश विराजमान होत आइल बाड़ें. विनय आनन्द के बचपन अपना मामा गोविंदा किहा बीतल आ ओहिजा हर साल होखे वाला गणेश पूजा के परंपरा विनय आनन्द अपनो घरे जारी रखले बाड़न.\nअभिनेत्री अंजनो सिंह मुंबई अइला का बादे से अपना घर में भगवान गणेश के विराजमान कइल शुरू कर दिहली आ एहसाल तिसरका बेर उनका किहां गणेश पूजा भइल. एह पूजा में अंजना सिंह का घरे दिनेश लाल यादव निरहुआ, खेसारी लाल, शुभी शर्मा समेत फिल्म जगत के दर्ज़नो लोग आइल आ पूजा में शामिल भइल.\nअभिनेत्री संगीता तिवारी का घरे पाँच दिन के गणेश पूजन होखत बा. मुंबईए में पलाइल पोसाइल एह बिहारी बाला किहां गणेश पूजा के सिलसिला बरीसन से चलल आवत बा.\nभोजपुरिया खलनायिकी के सिरमौर अवधेश मिश्रा किहाँ पिछला नौ साल से गणेश पूजा होत आवत बा.\nकोरियोग्राफर से अभिनेता बनल राजीवो दिनकर एह साल अपना घरे गणेश भगवान के विराजमान करवलें\nप्रसिद्ध निर्देशक जगदीश शर्मा किहाँ पिछला पचीस साल से गणेश पूजा होखत आवत बा.\nबौबी सिंह का घरे एह साल से गणेश पूजा शुरू भइल बा.


मामा भांजा आ ननिहाल – Anjoria\nJun 12, 2010 भोजपुरी फिल्म, मोनालिसा, विनय आनन्द\nलेख के माथा पढ़ के रउरा लागत होखी कि अगर ननिहाल के जिक्र बा त मामा भांजा त होखबे करीहन, काहे कि ननिहाल के मुख्य किरदार त मामे भांजा होलें. बाकिर एहिजा जवना ननिहाल के जिक्र कइल जा रहल बा ऊ कहे के त फ़िल्मी बा बाकिर हकीकत का काफी नजदीको बा. जी हँ, बात हो रहल बा मशहूर अभिनेता गोविंदा के परिवार यानि ननिहाल के.\nननिहाल नाम के एगो फिल्म बनल बा जवना के निर्देशन करत बाड़न राकेश सिंह आ अरुण भोसले. राकेश सिंह के पहचान एगो लेखक के बा बाकिर ऊ गोविंदा के मौसेरा भाईयो हउवन. फिल्म में मुख्य भूमिका निभावत बाड़े विनय आनंद जे गोविंदा आ राकेश सिंह दुनु के भांजा हउवे. मामा भाँजे के ई सिलसिला एहिजे खतम नइखे होखत. फिल्म में महत्वपूर्ण भूमिका में बाड़े प्रमोद सिंह आ कीर्ति कुमार. गोविंदा के सगा बड़ भाई कीर्ति कुमार एह फिल्म में अभिनयो करत बाड़े आ एकरा खातिर गानो गवले बाड़न. प्रमोद सिंह गोविंदा के ममेरा भाई हउवन. एह तरह उहो विनय आनंद के मामा हउवन.\nफिल्म के पूरा शूटिंग बनारस में भइल बा जे एह सबकर ननिहाल ह. मतलब कि रील आ रियल दुनु जिंदगी में ननिहाल अपना नाम के चरितार्थ करत बिया. निर्देशक राकेश सिंह कहले कि आजु काल्ह जहाँ भाइयनो का दीवार खड़ा हो जाला वइसनका में एगो फिल्म में एकही परिवार के अतना सारा लोग का साथे प्रेम से काम करे के अनुभव बहुते बढ़िया रहल. ई पूछला कि का ननिहाल के कहानी रउरा ननिहाल के इर्द गिर्द बा? ऊ कहले कि ना, ई हर ननिहाल के कहानी ह. बतवले कि ननिहाल के शूटिंग आ पोस्ट प्रोडक्शन के काम लगभग पूरा हो चूकल बा.\nननिहाल के मुख्य अभिनेता आ ननिहाल के सबसे छोट सदस्य विनय आनंदो ननिहाल के लेके खासा उत्साहित बाड़न. कहतारे कि ई उनकर खुशकिस्मती बा कि हमार पूरा ननिहाल हमरा साथे बा. विनय इहो कहले कि फिल्म के पूरा यूनिट अगर परिवार के सदस्य होखस त काम करे क मजा दुगुना हो जाला. ननिहाल के बाकी किरदारन में मोनालिसा, राकेश पांडे, ब्रिजेश त्रिपाठी वगैरह शामिल बाड़े.


मारि देब गोली, केहू ना बोली ! – बतंगड़ 71 – Anjoria\nमारि देब गोली, केहू ना बोली ! – बतंगड़ 71\nफरवरी 2, 2018 केहू ना बोली, बतंगड़, मारि देब गोली\nखबरदार, जे एह देश में भारत माता के जयकारा लगवल त ठीक ना होखी. मार देब गोली आ केहू ना बोली ! काहे कि गोली मारे से पहिले पाकिस्तान जिन्दाबाद के नारा लगा देब आ एह नारा का बाद ना त कवनो राजनीतिक गोल बोली, ना कवनो मीडिया, ना अदालत, ना कोर्ट कचहरी वाला. सभे अनजान बन जाई हमरा मजहब से. हमरा के शान्तिदूत, भटकल नौजवान, असामाजिक तत्व आ पता ना अउर कवना-कवना नाम से बोलावल जाई. बाकिर केहू क हिम्मत ना होखी कि हमरा मजहब के नाम ले लेव. देश में मोदी के सरकार बा त रहो, ओह से हमरा सेहत पर कवनो असर नइखे पड़े जात. भाजपा के चाहे कतनो बदनाम कर लीहल जाव कि ऊ हिन्दूवादियन के गोल हा, बाकिर ऊ अपना सेकूलर बेवहार से परे ना जा पाई आ अपना के सेकूलर कहे वालन के लाख फिरकावाराना हरकत का बावजूद ओहनी के केहू कमूनल ना कहि सके.\nकुछ दिन पहिले एगो स्कूल बस प अनेरियन का पथराव का तुरते बाद मीडिया के कुकुरन के पता चलि गइल कि ऊ हिन्दू आ हिन्दुओ में राजपूत हउवन स आ ओकरा बाद चैनलन का पैनलन प होखत कुकुर बझाँव मे चिचिया-चियिया के फ्रींज का खिलाफ बोले वालन के हमरा सामने आवते ठकुआ मारि दी. ऊ बताइए ना सकीहें कि हम कवना कौम के हईं आ कतना नमकहरामन में से हईं. खाएब हिन्दुस्तान के आ गाएब पाकिस्तान के. केरल, कश्मीर, कर्नाटक, बंगाल में जब मन करे तब कवनो हिन्दू के हलाल कर सकीलें बाकिर का मजाल जे कवनो चैनल भा सरकार हमहन प सवाल उठा सके. देश के सगरी गोल हिन्दुवन के एही चलते अतग-अलग गुटन में तूड़े में लागल बाड़ें कि देश के अकलियत के कवनो दिक्कत परेशानी मत होखे.\nअउर त अउर, कश्मीर सरकार में शामिल भाजपो हमनी के सगरी कुकर्म माफ क के हमहन के सरकारी नौकरी, वजीफा, लाखों के अनुदान आ पता ना अउरिओ का का देबे में लागल बिया. चरखाना वाला गमछा पहिर के इफ्तार के भोज खाए वाला देश के गृहमंत्रीओ हमनी प ओतने मेहरबान हो जइहें जतना कवनो कांग्रेसी हो सकत रहुवे. हमहन के दुनु हाथ में लड्डू बा. अब देख लीं बंगाल में सरकार चलावे वाला गोल हमहन से हिन्दू लइकियन के बिआह करावत बाड़ें त कर्नाटक सरकार हमहन पर से फिरकावाराना अपराधन वाला मुकदमा हटा लेबे के एलान कइले बाड़ें. महाराष्ट्र के आजाद मैदान में शहीद ज्योति के लाति से मार के तूड़ दीहला का बावजूद ओकरा प कवनो एक्शन ना लीहल जा सकल. बरीसन से हिन्दुवन के भगवान राम के फाटल चादर का ओट में रहे के पड़त बा आ अदालत का लगे समय नइखे कि ओकर सुनवाई करि सको. अगर किनहू जाना सुनवाई करे के कोशिश करीहें त उनुका खिलाफ महाभियोग ले आवे के सरंजाम होखे लागी.\nपता ना तोहनी के बुझाला कि ना कि जब-जब बबुआजी विदेशे जालन त ओहिजा से लवटते देश में कवनो ना कवनो नया बखेड़ा खड़ा हो जाला. हर बेर उनुका के सीखा-पढ़ा के भेजल जाला. अफसोस कि मरदा का लगे दिमागे नइखे आ कुछुए दिन में ओकरा के फेरु से सिखावे-पढ़ावे के जरुरत आ जाला. देख ल सँ, अगिला लोकसभा चुनाव आवे से पहिलहीं देश भर में हिन्दुवन के अपने में लड़वा देबे के पूरा खाका तइयार क के राखल बा कई एक जगहा त ओकरा प अमलो कइल शुरु हो गइल बा. कबो गुर्जर के, कबो जाट के, कबो पटेल के, कबो दलित के, त कबो राजपूत के उकसा के सरकार का खिलाफ खड़ा करावले जा रहल बा. काहें कि हमहन सेकूलर कहाए वाला फिरकावादियन के नीमना से मालूम बा कि अगर हिन्दू एकवट गइलें त फेरु मोदी के हरावल मुश्किल हो जाई. मोदी के हरावे के बा, त तोहनी हिन्दुवन के टुकी-टुकी कइल जरुरी बा. पहिले सामाजिक तौर प आ बाद में ध-ध के एक-एक जने के काटब सँ, बस तोहनी देखत रह सँ आ कबो बेरोजगारी, कबो आरक्षण, कबो जाति अभिमान के तड़ाई लड़त रह सँ. तबहिएं हमहन के प्लान पूरा हो पाई. खबरदार जे कतहीं भारत माता के जय बोलल सँ त. आ बोलहीं के होखे त अपना इलाका में बोलीह सँ ना त हमनी का इलाका में बोलब सँ त मारि देब गोली केहू ना बोली. फेर मत कहीह सँ कि पहिले से धिरवनी ना !\nआपन धियवा नीमन रहीत त बिरान पारित गारी ! – बतंगड़ 70\nना ओनिये के ना एनिये के – बतंगड़ 72


चौबे गइले छब्बे बने - डा उमेशजी ओझा - मैना: भोजपुरी साहित्य क उड़ान (Maina Bhojpuri Magazine)\nHome डा उमेशजी ओझा लोककथा Katha चौबे गइले छब्बे बने - डा उमेशजी ओझा\nचौबे गइले छब्बे बने - डा उमेशजी ओझा\nजाने केतने काथा-कहानी हमनी के लोक में छितराइल बाड़ी सऽ अउरी काथा कहे अउरी सुने के परम्परा खतम हो गइला के कारन बिलात जात बाड़ी सऽ। एह बेरा ई जरूरी बा कि एह काथा-कहानी के सोझा ले आवल जाओ जेसे आवे आली पीढ़ियो के ओकरा से चिन्हकारू बनावल जा सके। डा उमेशजी ओझा जी बटोरल इह लोककथा 'चौबे गइले छब्बे बने' कइगो रुप में अलगा-अलगा पात्रनन के हाथे-गोड़े उत्तर भारत और भोजपुरिया इलाका में कहल-सुनल जाले।\n- राजीव उपाध्याय\nसबेरे- सबेरे गाँव के बहरी आपन बगइचा में नन्दू आम के फेड़ के जरी प बइठल दतुअन करत रहले. तबही देखत बाड़े कि गाँव के पंडीजी आपन हाथ में लोटा लेले उदास मन चलल आ रहल बाड़े. नियरा आवते नन्दू पंडीजी से पूछिये दिहले. “ पंडीजी गोड़ लागत बानी! अतना उदास काहे बुझात बानी?”\nपंडीजी आगे पीछे देखिके कुछ कहल चहले; बाकी तेजी से आगे बढ़त कहले, “रुक, नन्दू, पहिले हलुक होके आवेद.”\n‘बुझात बा पंडीजी के लगे कवनो बड़हन समस्या बा, रुके के चाही.’ सोचि के नन्दू फेड के जरी प बइठल पंडीजी के राह देखे लगलें.\nशिवपुर गाँव में पाहिले से एगो वैद मोलवी साहेब रहले. शिवपुर गाँव के आ ओह गाँव के अगल-बगल गाँव के लोग उनका लगे आपन बेमारी के देखावे खूब आवत रहले. मोलाबी साहेब उ लोग से ढेर पइसा लेट रहले. पंडीजी जब बैयदी पढ़ी के अइनी त उहोके आपन बैद्शाला खोल दिहली. बाकी उनकर दूकान ना चालत रहे. उ आपन दूकान में झंख मारत रहले.\nपंडीजी के आवते नन्दू आपन जगह से उठिके पंडीजी के लगे गइले. “का बात बा पंडीजी?”\n“अरे का कही नन्दू, कहतो ख़राब लागत बा, बाकी तहरा पूछे के कारण बतावत बानी. एक बारिस हो गइल. गाँव में दवाई बाटत. बाकी कवनो फायेदा नइखे होत. ओहिजे मोलाबी जी के दवाई कऽ दुकान खुबे चलत बा. अब बुझात बा कि दूकान बन कऽके शहर चली जाइ.”\n“बस पंडीजी अतने से घबरा गइनी. एह में सोचे का बा.? हमार बात मानी. एगो काम करी. छापा खाना जाइ, आ एगो परचा छपवाइ कि “हमारा किहे शर्तिया इलाज कइल जाला बेमारी ठीक ना भइला प १,००० रूपया वापस कइल जाइ.”\n“एह से का होई?”\n“पहिले छपवाइ त. ओकरा बाद हमारा से मिलब.”\nपंडीजी परचा छापवा के आपन गाँव आ दोसरो गाँव में बटवा दिहले. परचा बाटते पंडीजी के दोकान में रोगी के देखावेवाला के भीड़ लाग गइल. पंडीजी के दूकान चल निकलल. रोजे खूब भीड़ लगेलागल. मोलबी साहेब के लगे एको आदमी ना जात रहले. सोचे लगले कि पंडीजी के कुछुओ करेके पड़ी. ना त हमार रोजिये बन कर दिहे. भूके मरे के अलावे कवनो उपाये ना रही जाइ? ओकरा बादे मोलबी साहेब आपन भेस बद्लिके पहुच गइले. पंडीजी के दवाईखाना, पंडीजी के दवाईखाना के रोगियन के बिच बइठल सोचत रहले कि कइसे आ कवन बेमारी बताइ जवना से पंडीजी के भंडा फुट जाव, आ रोगी त भड्किये जास, आ हमहू पंडीजी से बेमारी ठीक ना कर पावेसे १००० रुपइया झटक लिही. सोचते- सोचते मोलबिओ साहेब के नम्बर आ गइल. पंडीजी, मोलबी साहेब के भेष बदलल देखिके कुछ चिहइले, बाकी जलदिये अपने-आपके सम्हारत, अनजान बनल पुछले, "बताइँ आपन नाँव बताइँ?"\n“रहीम! रहीम नाम ह हमार.”\nबताइँ का भइल बा?”\n“अरे का कही बैदजी, बस समझ जाइ कि, एह उमिर में कतही मन लागत नइखे. बेटा पतोह छोड़ के चल गइल बा. केहू-केहू कीहें कइसहू जी लेत बानी. कालहु रातिखानी से हमारा मुँह के स्वाद चली गइल बा. कुछ बुझाते नइखे कि का खात बानी. अइसन कवनो दवाई दिही कि हमारा स्वाद आ जाऊ.”\n“बस अतने, तुरंते ठीक हो जाइ, घबराइ मत.” ओकरा बाद पंडीजी आपन स्टाफ के आवाज़ दिहले, “अरे रामू देख आलमारी के उपरी खाना में पांच नम्बर के शीशी राखाल होइ, एक ठेपी दवाई ढारी के मोलबी साहेब के पीया द.”\nरामू दवाई के शीशी लेले मोलबी साहेब लगे आके मुँह कहि के अउरी मोलबी साहेब के मुह खोललें रामू एक ठोप दवाई मोलबी साहेब के मुँह में ढारी दिहलें. दवाई मुँह में जाते, मोलबी साहेब, ओतने जल्दी दवाई के बाहर फेकत, “इइ का पंडीजी, दवाई के बदले किरासन तेल पिआवत बानी.”\n“ निकाल हमारा फीस, तहार मुंह के स्वाद आ गइल, तहार बेमारी ठीक हो गइल.”\nदवाईखाना में बइठल सभ रोगी पंडीजी के बडाई करे लागल। मोलबी साहेब, आपना के हारल महसूस करत पंडीजी के देखे के फीस २०० रूपया देके चल दिहले.\nफेरु थोड़े दिन बाद मोलबी साहेब पहुच गइले पंडीजी के लगे। पंडीजी मोलबी साहेब के देखते, “ आईं आईं रहीम भाई, कहीं कइसे-कइसे आइल बानी, तबियत त ठीक बा नू”.\n“अरे ना, देखिना आजू सबेर से के जाने का हो गइल बा कि कुछ इयादे नइखे रहत, बुझात बा कि हमार इयादास्त चली गइल बा”.\n“आच्छा, हम काहे खातिर बानी. अबहीएं राउर इयादस्त ले आवत बानी. बइठी.” मोलबी साहेब के बइठावत, रामू के आवाज़ दिहले, अरे रामू, देख पाँच नम्बर के शीशी के दवाई ले आवऽ, एक ठोप मोलबी साहेब के दऽ,”\n“अरे ओह में त किरासन के तेल बा!”\n“निकाल हमार फीस, तहार बेमारी त ठीक हो गइल. तहार इयादस्त आपस आगइल.”\nमोलबी साहेब फेरु से आपना के हारल महसुस कइले आ २०० रुपया निकालि के पंडीजी के फीस देके चली गइले.\nअब मोलबी साहेब परेसान हो गइले, सोचे लगले कि का करी कइसे रोकी पंडीजी के, उनकर दवाई दूकान त दिन दुनी रात चौगुनी बढ़ले चलल चल जात बा. बाकी हमहू हार ना मानब पकिया मोलबी बानी,. “देखत बानी कब ले पंडीजी उनकर जाल में नइखन आवत.”\nफेरु मोलबी साहेब पहुच गइले पंडीजी के दवाईखाना में. अबकी हाली मोलबी साहेब आपन आँखी प करिया चस्मा लगवले हाथ में लाठी लेले रहले. मोलबी साहेब के देखते पंडीजी समझ गइले कि इ मोलबी मानेवाला नइखे. कहले कि “रहीम भाई का भइल बाइ?”\n“का कही पंडीजी, कुछुओ नइखे लउकत, अइसन कुछो करी कि जल्दी हमार आंखी ठीक हो जाए.”\n“देखि रहीम भाई, अइसन बा कि हम रउरा से हारी गइनी, हम राउर इलाज ना करी पाइब, इलाज ना कर पावेके दण्ड हमारा से ले लिही, आ दोसरा लगे इलाज करा लिही.” ओकरा बाद पंडीजी रामू के आवाज़ लगवले,\n“अरे रामू देख मोलबी साहेब के १००० रूपया दे दऽ, हम इनकर इलाज ना कर पाइब.”\nरामू पंडीजी के हुकुम आ इसारा पावते १०० के एगो नया नोट निकाल के मोलबी साहेब के हाथ प राखी दिहले.\nमोलबी साहेब आगि बबूला होत रामू प आपन खीझ जाहिर कइले, “इ का? तू १००० के नोट के बदले १०० के नोट देत बाडऽ. इहे तहनी लोग के जुबान बा. परचा में छापवावत कुछ बाड करत कुछ.”\nपंडीजी मोलबी साहेब के समझावत कहेले कि, “पाहिले बइठी, आ बेमारी ठीक होखेके फीस हमार दे दिही, काहे कि राउर बेमारी त ठीक हो गइल, आइल रही त रउरा लउकत ना रहे. आ अब रउरा साफ लउकत बा कि रउरा १००० के ना बल्कि १०० के नोट मिलल बा.”\nएही प कहल गइल बा कि चौबे गइले छब्बे बने, दुबे बनी के आ गइले.\nनाम: डाo उमेशजी ओझा\nपत्रकारिता वर्ष १९९० से औरी झारखण्ड सरकार में कार्यरत\nकईगो पत्रिकन में कहानी औरी लेख छपल बा\nहो.न.-३९ डिमना बस्ती\nडिमना रोड मानगो\nपूर्वी सिंघ्भुम जमशेदपुर, झारखण्ड-८३१०१८\nमोबाइल नं:- 9431347437\nअंक - 61 (5 जनवरी 2016)


पुरबी के बेताज़ बादशाह: महेंदर मिसिर | जोगीरा\nHome आलेख पुरबी के बेताज़ बादशाह: महेंदर मिसिर\nकलकत्ता के मशहूर तवायफ सोना बाई गावत रहली।\nमाया के नगरिया में लागल बा बजरिया, ए सुहागिन सुन हो।\nगीत खतम भइल, सब लोग ताली बजावल।\nएगो सज्जन चुप चाप बइठल रहले, सोना बाई के उनकर इ व्यवहार चुभ गइल। उ तुनकि उठली।\nलागत बा रउआ के हमार गीत पसन्द ना आइल हा।\nऊ सज्जन आपन मुखार बिन्द खोलले, राउर अलाप गज़ब बा, आवाज में कशिश बा ; लेकिन स्वर में आरोह अवरोह के कमी बा।\nसोना बाई चमक के कहली, रउवा अइसे कहतानी कि जइसे खुद तानसेन होइँ।\nऊ सज्जन तानपुरा लेई के वो ही गीत के अपना अंदाज में गवलन। एमे गायकी में अलाप भी रहे, आवाज में कशिश भी रहे आ संगे संगे आरोह व अवरोह भी रहे।\nसुनके सोना बाई मन्त्रमुग्ध हो गइली। पुछलि, रउआ के हईं ? पता चलल कि ई पुरबी के बेताज़ बादशाह महेंदर मिसिर हवे। जवन गीत सोना बाई गावत रहली हा ऊ महेंदर मिसिर के लिखल ह।\nमहेंदर मिसिर के कंठ से आवाज जब फूटत रहल हा त बुझात रहल हा कि पूरा सृष्टि रुक गईल बिया।\nअइसन कवनो वाद्य यन्त्र ना रहे जवना के ऊ ना बजावत रहले। अइसन गाये व बजाये वाला महेंदर मिसिर के जनम छपरा, 16 मार्च 1886 बिहार के मिश्रवलिया गाँव में भइल रहे।\nओ घरी उनकर गीतन के धूम छपरा, मुजफ्फरपुर, बनारस आ कलकत्ता तकले रहे। बाई जी लो के पहिला पसंद महेंदर मिसिर रहले। उनकर लिखल गीतन के बाई जी लो गाई के गायिकी में कीर्तिमान स्थापित करत रहे लो।\nउनकर स्त्री मन के अभिव्यक्ति वाला गीत दुनियां के मोहि लेति रहे . ऐजा हम कुछ गीतन क मुखड़ा लिखतानि जवना में स्त्री मन के अभिव्यक्ति अपना चरम पर बा …\nसासु मोरा मरलि रामा बाँस के छिकुनिया ….\nअंगुरी में डसले बिया नगिनिया ए ननदो दियरा जरा द…\nआधी आधी रतिया बोले कोयलरिया …\nपटना से बैदा बोला द…\nनज़रा गइली गुइयाँ ….\nहमनी के रहब जानी दुनो परानी ….\nमहेंदर मिसिर लोक मानस से सम्बाद करत रहले। समाज के प्रचलित हर विधा पर उनकर लेखनी बेरोक टोक चलल बिया। प्रेम गीत, विरह गीत, भजन, निरगुन आदि सभ पर उनकर लेखनी सरपट दौड़ल बिया। यानि कि कहल जा सकेला …\nकवन सभा जहाँ नारद नाहीं।\nमहेंदर मिसिर पहलवानी के साथ साथ घुड़सवारी भी करत रहले, जब ऊ घोड़ा पर बइठ के चलस त लोग सड़क के दुनो बगल खड़ा हो के उनकर घुड़सवारी के नज़ारा देखत रहे। कइसनो बिगड़ैल घोड़ा होखसु महेंदर मिसिर उनकरा के साधि लेत रहले।\nमहेंदर मिसिर भिखारी ठाकुर से उमिर में बड़ रहले। भिखारी ठाकुर महेंदर मिसिर के आपन गुरु मानत रहले। हमार परम मित्र भगवती प्रसाद द्विवेदी ( दल छपरा , बलिया ) आपन एगो किताब में ई उल्लेख कइले बाड़े कि भिखारी ठाकुर महेंदर मिसिर के अतना बड़ भक्त रहले हा कि उनकर झोला लेके चलस आ उनकर पाँव दबावसु। ओ घरी के गुरु शिष्य के ई परम्परा रहे। महेंदर मिसिर के बारे में विस्तार पूर्वक जाने खातिर कुछ किताबन के हम सन्दर्भ देतानि शायद ई सब किताब दिल्ली के कनाट प्लेस में मिली जाइ।\nपाण्डेय कपिल के उपन्यास “फूल – सूंघी “\nराम नाथ पाण्डेय के ” महेंदर मिसिर “\nरवीन्द्र भारती के ” कम्पनी उस्ताद “\nडॉ सुरेश कुमार मिश्र के ” कविवर महेंदर मिश्र के गीत संसार “\nएकरा आलावा आरा जिला, गाँव -पियरो के चंदन तिवारी महेंदर मिसिर पर एगो गीत श्रृंखला निकलले बाड़ी ओकरे के सुने के चाहीं।\nमहेंदर मिसिर स्वतंत्रता सेनानी भी रहले, क्रान्तिकारियन के मदद आ अंग्रेजी साम्राज्य के अर्थ ब्यवस्था के ध्वस्त करे खातिर ऊ जाली नोट भी छापत रहले।\nपकड़ाइला के बाद उनका के बक्शर जेल में राखल गइल, कहल जाला कि छपरा, मुज्जफरपुर, बनारस, पटना आ कलकत्ता के सब बाईजी लो एकजुट व एकमत होइ के ब्रिटिश सरकार से ई अनुरोध कइले रहे कि महेंदर मिसिर के बराबर रुपया देबे खातिर उ लोग तैयार बा लेकिन महेंदर मिसिर के छोड़ दिहल जाउ।\nहमनी के गीत संगीत मरी जाइ यदि महेंदर मिसिर ना रहिये त। गीत संगीत के ई असर होला। जेल में गइला के बाद मिसिर जी पूरा रामायण भोजपुरी में काव्य के माध्यम में लिख दिहले। जेल में जब ई अलाप लगावसु त सुने खातिर अंग्रेज जेलर के मेहरारू इनकरा कोठरी के पास चलि आवसु। जेलर के मेहरारू के दबाव व महेंदर मिसिर के आपन अच्छा व्यवहार के वजह से ईनका के बहुत पहले छोड़ि दिहल गइल। जेल से छुटल महेंदर मिसिर आज़ादी के सूरज ना देखि पवले। 26 अक्टूबर सन् 1946 के दिने माया के बजरिया छोड़ के महेन्दर मिसिर सदा के लिए उहवाँ चल गइले जहवाँ उनकर गीतन के , सुर के , अलाप के हमनी से ज्यादा जरूरत रहे।\n– ई. एस डी ओझा\nपिछला लेखजगदीश खेतान जी के लिखल भोजपुरी कहानी चार गो भूतन से भेंट\nअगिला लेखविवेक सिंह जी के लिखल भोजपुरी कविता नारी सम्मान\nभोजपुरी सिने उद्योग का रुख बदल सकती है भोजपुरी फिल्म एक...


राजनीति के खटिया पर चड्ढी उतारि के (बाति के बतंगड़ – 9) – Anjoria\nपिछला बेर खटिया आ ओरचन के बतिया आधे प छोड़ देबे पड़ल रहुवे. आजु फेर ओकरे के लेके बढ़त बानी. खटिया लेके बहुते गाना फिलिमन में आइल बा. ‘रामदुलारी मयके गई, खटिया हमरी खड़ी कर गई’ वाला गाना में हालात के मजबूरी के जिक्र बा त ‘सरकाय लेव खटिया जाड़ा लगे है’ भा ‘खटिया ना बोले ओरचनवा काहे बोलेला’ में शृंगार आ काम रस पर जोर बा.\nराजनीति में खटिया के बात करत फिलिमन के खटिया पर सूते के मन हो गइला में कवनो विरोधाभास देखला क जरुरत नइखे. ई एगो दोसरा तरह के राजनीति के चरचा ला उठवले बानी. भोजपुरी के अनेके प्रेमी जँहे-तँहे लाठी भोँजत मिल जाले कि भोजपुरी मनोरंजन के दुनिया में आ गइल अश्लीलता के खतम कइल जरुरी बा. ऊ ई सोचे के ना चाहसु कि अखिर ई होखत काहें बा. अइसनका लठधर लोग हिन्दी के सभ्यता आ संस्कार भोजपुरिओ में स्थापित करे के कामना करेलें. आ ई कामना करत घरी उनुका ‘जु्म्मा का जुम्मा चुम्मा’ मंगला में कवनो खराबी ना लउके. ऊ इहो जानल ना चाहसु कि ‘चोली के पीछे क्या है, चुनरी के नीचे क्या है’. काहेंकि उनुका सभ मालूम बा. बाकिर भोजपुरी में ‘रिमोट से लहँगा उठावल’ एह लोगन के खराब लागेला. काहें कि भोजपुरी में कहल बाति अतना साफ तरह से कहाला कि ‘धँस गइल. फँस गइल, अड़ँसि गइल रे’ वाला हाल हो जाला, कुछऊ सोचे बूझे के जरुरते ना रहि जाव. यौवन के संस्कार जोबना के बाति बरदास्त ना करि पावे.\nअरे भाई, भोजपुरी सिनेमा आ गाना आम भोजपुरियन खातिर बनावल जाले. भोजपुरी मे प्रयोगधर्मा फिलिम ना बनावल जाव आ अगर एकाध गो बने आ बनावे के दावा सुने के मिलबो करेला त ओह फिलिम के देखे के सुजोग ना बनि पावे. ‘तीसरी कसम’ बना के शैलेन्दर कतना कसम खइले होखीहे एह बारे में केहु ना बतियावे. अब जेकरा भोजपुरी के सिंगार पटार नइखे भावत से एकरा के साध्वी रुप देव आ आपन टेंट खाली करे के बेंवतो राखे तब जा के कुछ होखे के सपना देखो. धंधा करे वाला धनदाह करे ना आवे, ना ओकरा आपन कवनो संदेशे देबे के होला. ऊ त रुपिया कमाए आवेला आ ओकरा उहे बनावे के होला जवन बाजार में बिका सको.\nराजनीतिओ में इहे होला. उहे कहाला जवन बिका सको. बाद में खरीददार वोटर अपना के ठगाइल महसूस करे त करत रहो. भइल बिआह मोर करबऽ का, बेटी छोड़ के लेबऽ का ? अब बाति के एह खटिया के ओरचन कसल जरुरी हो गइल बा काहे कि खटिया बहुते लटक गइल बा. राजनीति के खटिया तबेले आरामदेह आ जिताऊ होले जबले ओकर ओरचन बरियार रहे. एक बेर ओरचन ढील पड़ गइल त पूरा खटिया के छीनबीन होखत देर ना लागी. बबुआ जी के खटिया में हालांकि हालात उलुटा बा. ओहिजा देखि के लागत बा कि कुछ दिन बाद एह खटिया में ओरचने भर बाचल रही आ बाकी सगरी सूतरी दोसरा खटियन में लगा लीहल जाई. इहे देखत पीके का सलाह पर कांग्रेस ब्राह्मण पर पूरा जोर लगा दीहले बीया. अनकर बेटी दोसरा जाति धरम में बिअहला का बाद ओकरा के जाति बहरा करे में तेज लोग अपना बेरा सगरी नियम कायदा भुला देला. अब त बबुओ का नाम का साथे पण्डित जोड़ाए लागल बा. अलग बाति बा कि बबुआ के पण्डितई आजु ले कतहीं देखे के नइखे मिलल. ना त पढाई में, ना खेलकूद में, ना राजनीति में. पूरा भाषण मोदी के नाम से शुरू क के मोदीए का नाम पर खतम क देबे के कौशल अगर पण्डितई मान लीहल जाव त दोसर बाति. हालांकि एहु में ऊ कजरी के धार पलटीमार से बहुते पीछे छूट जइहें. शायद एही चलते हिन्द विरोधी इतिहासकारी क के मशहूर भइल एगो गुहाइन बुद्धिजीवी सलाह दीहले बाड़न कि बबुआ के अब बिआह क के आपन परिवार बसावे के सोचे के चाहीं. चड्ढीवालन के चड्ढी उतार पावल इनिका बस में नइखे. अब केहु ओह बुद्धिजीवी से पूछो त पता लागे कि उनुका कइसे उमेद बा कि एह उमिर में ई आपन चड्ढी उतार के परिवार बसाइहे लीहें. बाजपेयी के त लोग नाना ले बना देला बाकिर इनिका त ममे बनि के तोस धरे के पड़ी.\nPrevious Post: बबुआ जी वोटवा मांगेले खटिया बिछाई के बाति के बतंगड़ – 8)\nNext Post: राष्ट्र प्रेम के एगो गीत


टटका खबर अइसन कि कवनो खबर छूटे ना – Anjoria\nटटका खबर अइसन कि कवनो खबर छूटे ना\nAugust 3, 2011 OmPrakash Singh खबर 0\nअँजोरिया के पाठक समुदाय खातिर टटका खबर कवनो नयका खबर नइखे आ एह चलते बहुते पाठक ओने जइबो ना करसु. अगर रउरो ओही लोगन में से बानी त एक बेर देख जरूर लीं कि टटका खबर में कतना टटका बा. शायदे कवनो भोजपुरी साइट अतना खबर एक पन्ना पर देत होई. एहीसे टटका खबर के नया स्लोगन बा कवनो खबर छूटे ना.\nमानत बानी कि अबही बिहार यूपी भा भोजपुरी इलाकन के खबर ओतना नइखे आ पावत बाकिर कुछ सहायता रउरो त करीं. अपना गाँव जवार के खबर पठवावे के इन्तजाम त करीं. आ पढ़त रहीं टटका खबर, कवनो खबर छूटे ना. एके जगहा बिना बार बार क्लिक कइले.\nखबर पढ़ला का बाद आपन राय दिहल मत भुलाएब.\nभोजपुरी समाज दिल्ली के सालाना चुनाव


Have you eaten this Bhojpuri region s amazing and tasty dessert Bhojpuri Special: रऊआ एह भोजपुरिया मिठाइन के चीखले बानीं...– News18 Hindi\nBhojpuri Special: रऊआ एह भोजपुरिया मिठाइन के चीखले बानीं...\nबलिया से पूरब चलबि त करीब पच्चीस किलोमीटर एगो गांव बा रामगढ़. रामगढ़ के टिकरी आताना मसहूर बा कि बलिया के का कहीं, आसपास के जिला चाहे बिहार के आरा, बक्सर, छपरा भा सीवान होखे, चाहे उत्तर प्रदेश के गाजीपुर, मऊ, कुशीनगर आदि,रामगढ़ के टिकरी के फरमाइश जरूर कइल जात रहल हा.\nLast Updated : February 19, 2021, 14:22 IST\nजब आजु-काल्हु नियर प्रिजर्वेटिव ना रहे, तबो हमनी के समाज में खाए-पीए वाला अइसन-अइसन-अइसन आइटम बनत रहे, जवन कई दिनन तकले खराबे ना होखत रहे. मिठाई-नमकीन के देसी आइटम एही कैटेगरी में रहे. अइसन-अइसन कारीगर रहले, जवन बिना कवनो रसायन डलले अइसन मिठाई-नमकीन बनावत रहले, जवना कई दिन तक ना सिर्फ स्वादिष्ट रहत रहे, बल्कि खराबो ना होत रहे. आजु त गांवे-गांवे फ्रिज पहुंचि गइल बा. एह फ्रिजो के एगो सीमा बा, अगर देरी ले बिजली ना रहल, ओह में राखल खाए-पिए वाला आइटम महकि उठि.\nओइसे त अइसन आइटम समूचा भारते में मिली. एकर वजह ई बा कि भारतीय समाज हजारन साल से खेती-किसानी वाला समाज रहल हा. हालांकि भोजपुरी इलाका में मिले वाला कुछु आइटम के देखबि त रऊंआ कहि सकेनीं कि भोजपुरिया मनई अपाना कारीगरी में कुछु ज्यादे ही कमाल कइले बाड़े. खाली बलिया जिले के ही देखीं. बलिया जिला मुख्यालय से लोकनायक जयप्रकाश नारायण जी के गांवे जाए वाली सड़क के बान्ह कहल जाला. ओइसे ई बान्हे ह. एह सड़क के दखिन से कुछुए दूरी से गंगा माई भरि बरसात हाहारात बहेली त गरमी में आस्ते-आस्ते. बारिश के दिन में उनुकर बिकराल रूप से लोगन के बनावे खातिर ई बान्ह बनल रहे. अब एह बान्हो के के दखिन रिंग बांधा बनि गइल बा.\nबहरहाल एह बान्ह पर जब बलिया से पूरब चलबि त करीब पच्चीस किलोमीटर एगो गांव बा रामगढ़ बा. रामगढ़ के टिकरी आताना मसहूर बा कि बलिया के का कहीं, आसपास के जिला चाहे बिहार के आरा, बक्सर, छपरा भा सीवान होखे, चाहे उत्तर प्रदेश के गाजीपुर, मऊ, कुशीनगर आदि, इहवां के लोग जब बलिया से पूरूब बैरिया साइड में जाई त ओकरा से रामगढ़ के टिकरी के फरमाइश जरूर कइल जात रहल हा. रामगढ़ में बंसरोपन हलुवाई के दोकानि के टिकरी मसहूर बिया. मैदा के बनल एह मिठाई के ई खासियत ह, कि ओकरा अंदर रसाई भरल रहेला. जे रामगढ़ के बंसरोपन के टिकरी के खासियत ना जानी त समझीं कि ओकर कपड़ा खराबे होखे बा. पहिलका काटा कटनीं आ सावधान ना रहनीं त समझिं की टिकरी के अंदर के रसाई कपड़ा पर गिरहीं के बा.\nरामगढ़ से करीब दस-बारह किलोमीटर दक्षिण पूरब में एगो गांव बा मुरारपट्टी. मुरारपट्टी के चट्टी पर गइनीं आ उहां के मदनघचाक ना खइनीं त आजुकाल्हु रऊंआ के लोग अइसे मानीं, जइसे रऊंआ कुछु महत्वपूर्ण चीजु से वंचित रहि गइनीं. मदनघचाक दरअसल रसगुल्ला के ही एगो रूप ह, जवन मुरारपट्टी के हलुवाई लोग इजाद कइले बा. ओकर साइज बाकि जगह के रसगुल्ला ले बड़ होला. बलिया से छपरा जाए वाली रेल लाइन के किनारे पूरूब में अठारह किलोमीटर पर सहतवार कस्बा बा. इहवां के रामरतन के गजरा के हलुआ आ खस्ता टिकरी के शोहरत भारत छोड़िं, विदेश ले बा. रामरतन के खानदान के लोगन के बंटवारा हो गइल बा. सहतवार में जाइबि त रऊंआ सामने रामरतन के नाम से मिठाई के कइ गो दोकानि लउकिहें स. लेकिन घबराईं मति, सबका किहां एगो प्रोटोकाल समान मिली. सबके इहां खालिस देसी घीवे में बनल मिठाई मिलिहें.\nसहतवार में एगो सिद्ध पुरूष चैनराम बाबा के समाधि बा. पंडित परशुराम चतुर्वेदी एगो किताबि लिखले बाड़े. गहरा शोध के बाद लिखल एह किताब ‘उत्तर भारत की संत परंपरा’ के प्रेरणा पुरूष शांतिनिकेतन के प्रोफेसर आचार्य क्षितिमोहन सेन रहले. जे क्षितिमोहन सेन के ना जानत होई, ओकरा के बता दीं कि ऊ भारत के नोबेल पुरस्कार विजेता अर्थशास्त्री अमर्त्य सेन के नाना रहले आ भारतीय संस्कृति के गहरा जानकार. परशुराम चतुर्वेदी जी के एह किताब में चैनराम बाबा के विस्तार से वर्णन बा. उनुका समाधि के सिद्ध के दर्जा हासिल बा. उहां रोजाना सिर्फ रामरतन के ही दोकानि के मिठाई चढ़ेला. ओह मिठाई के दोकानि के टिकरी एकदम खास्ता होला, जइसे हमनीं के घरी बहरवासूं लोगन खातिर खस्ता बनेला. जे खइले बा, उहे ओकर कुरकुरापन के जानीं.\nएही तरी रामरतन के दोकानि के गाजारा के हलुआ अलगे होला. ओकर सोन्हापन जीभि के मोहि लेला. सहतवार से दू किलोमीटर दखिन वाला गांव खानपुर के निवासी रहले कांग्रेस नेता बाचा पाठक. बाचा पाठक के खासियत ई बा कि जब 1977 में जनता पार्टी के लहरि चललि, ओहू घरी जनता पार्टी के अध्यक्ष चंद्रशेखर के संसदीय क्षेत्र बलिया के अंदर के बांसडीह विधानसभा सीट जीति लेले रहले. बाकि चारो सीट पर जनता पार्टी के कब्जा रहे. एह वजह से ऊ इंदिरा गांधी के नजरि में चढ़ि गइल रहले. ऊ जब दिल्ली जासु, अगर जाड़ के दिन रहे त रामरतन के गाजर के हलुआ जरूर लेके जात रहले. भोजपुरिया इलाका के मसहूर जगहि बा बक्सर. बक्सर जाए वाला आदमी अगर उहां के सोनपापड़ी ना खइलसि त समझिं कि ओकर जीवन बेकार हो गइल. बक्सर के सोनपापड़ी अइसन ना होला, जइसन आजु-काल्हु नामी-गिरामी ब्रांड वाला निर्माता बनावतारे, जवना के हर साल दीवाली में बड़का शहरन के लोग मजाक उड़ावे ला. बक्सर के सोनपापड़ी सोन्ह आ घीव से भरल होले.\nअभी तक पूरा देश उरिद के दालि के बनल दही भल्ला खाला. भोजपुरिया लोग ओके दही भल्ला ना फुलवरा कहेला. तीज-त्योहार के अलावा मरन-जीयन के भाई भोज के ई महत्वपूर्ण आइटम ह. बाकिर गाजीपुर के सैदपुर से छेना के दही भल्ला के अइसन खोज भइल कि लोगन के जीभ ओकर दीवाना हो गइल. बनारस से गाजीपुर जात खानी मेन सड़कि पर अगर सैदपुर शहर से पहिले कहीं भीड़ देखिं त समझिं कि छेना के दही-भल्ला के दोकानि आ गइल. अब त बलिया शहरियों में कई गो दोकानि एह के बनावतारी स आ खासकर गरमी के दिन में लोग खूबे घूमि-घूमि के खा ता. ई आइटम दरअसल रसगुल्ले ह, अंतर एतने बा कि ऊ दही में डुबावल जाला, जवना में चीनी-नून आ भूंजल जीरा के पाउडर होला. ओइसे त सांझि होते, भोजपुरिया इलाका में कवनो अइसन चट्टी-चौराहा ना होई, जहां सिंघाड़ा, कचरी, जिलेबी ना बनति होई आ लोग ओकरा के खाए खातिर मचलत ना होइहें. गांवा-गाईं खोजबि त भोजपुरिया इलाका में अइसन ढेरे आइटम मिलिहें, जेकर आपन खासियत बा, स्वाद बा आ ना जल्दी खराब होखे वाला क्वालिटी बा. (लेखक उमेश चतुर्वेदी वरिष्ठ पत्रकार हैं. और ये उनके निजी विचार हैं.)\nBhojpuri Bhojpuri News Deserts UP बिहार भोजपुरी


दहेज खातिर तीन बेर सफाई करवा दिहलन स – टटका खबर\nजौनपुर, 13 अप्रैल (वार्ता). न्याय का आस में झारखंड के एगो औरत अपना बूढ़ महतारी-बाप का साथे जौनपुर में दर-दर के ठोकर खात बिया.\nदरअसल, झारखण्ड के कोरबा जिला के शिवाजी नगर के रहे वाली अमनदीप कौर के बिआह साल 2012 में जौनपुर के पचहटिया गांव के मनदीप सिंह उर्फ लकी का साथे भइल रहुवे. पत्रकारन से आपन पीड़ा बयान करत अमनदीप बतवली कि उनुकर माई बाप अपना बूता से बेसी दहेज दिहले रहलें बाकिर शादी का बाद पति समेत पूरा परिवार दहेज के मांग कर करके ओकरा के सतावे लगलें.\nरुपिया पइसा से कमजोर उनुकर माई बाप कुछ हद ले उनुकर मांग पूरा कइलें बाकिर अतहत होखे लागल त लोग मना कर दीहल. एकरा बाद ससुराल वाले ओकरा के अउरी सतावे लगलें. एह बीच ऊ तीन बेर पेट से रहल आ हर बेर ससुराल वाले ओकर सफाई करवा दिहलें.\nबेर बेर सफाई करवला से ओकर तबियत खराब रहे लागल त ओकरा के जबरिया नइहर भेज दीहल गइल. एह बीच ओकर पति दोसर बिआह कर लिहले बा आ ओकरा पर गहना रुपिया ले भागे के केसो करा दिहले बावे.\nअमनदीप से शिकायती पत्र लेके पुलिस अब मामिला के तहकीकात शुरू कर दिहले बिया.\nTags: जौनपुर, दहेज, सफाई


‘बजरंग’ में सीमा सिंह के हॉट अंदाज़ – Anjoria\nनिर्माता जितेन्द्र प्रताप सिंह के आवे वाली फिल्म ‘बजरंग’ क ट्रेलर एह घरी खुबे पसन्द कइल जात बा. हालही में एकर हॉट आयटम गाना के टीजर जारी भइल बा जवना में डांसिंग क्वीन सीमा सिंह आपन जलवा देखवले बाड़ी.\nनिर्देशक नंद किशोर महतो के एह फिल्म में मुख्य जोड़ी पवन सिंह आ अक्षरा सिंह के बा. संजय पांडे हमेशा का तरह खलनायक बाड़े. बाकी कलाकारन में जय सिंह, उमेश सिंह, रमेश दुबे, सीमा सिंह, वैभव राय आ मास्टर वरुण सिंह के खास भूमिका बा. गुरुजी फिल्म्स इंटरनेशनल के बैनर तले बनल एह फिल्म के शूटिंग उत्तर प्रदेश आ बिहार के वास्तविक लोकेशन पर भइल बा. निर्माता निर्देशक का मुताबिक फिल्म में एक्शन, रोमांस अउर कॉमेडी के भरपूर मसाला बा.\nगीत जहांगीर आरजू, मुन्ना दुबे आ विनोद पासवान के लिखल, संगीत ओम झा के, कहानी संतोष मिश्रा के लिखल बा. अक्षरा सिंह एह फिल्म के एगो खासियत बाड़ी. फिल्म जल्दिये रिलीज होखे वाली बा.\n(शशिकांत सिंह रंजन सिंहा के रपट)\nसिनेमा भोजपुरी सिनेमा के बढ़ावे में लागल "नरजिस म्यूजिक"


अन्ना के अनशन : लक्षण ठीक ना लागल – Anjoria\nअन्ना के अनशन : लक्षण ठीक ना लागल\nApril 9, 2011 OmPrakash Singh देश आ समाज, सरोकार 0\nअन्ना हजारे के अनशन से देश में उम्मीद जाग गइल बा आ लोग सवाल पूछे लागल बा कि साँचहू अइसन कवनो विधेयक बन जाई, ना बनल त का होई, का एहिजो अन्ना के आन्दोलन से क्रांति के आग भड़का दिहलसि त का एहीजो मिस्र, अरब भा लीबिया का तरह के आंदोलन होई ? माहौल पूरा बनल. कुछ दिल्ली के जंतर मंतर पर, कुछ एने ओने के शहरन में आ सबले बेसी टेलीविजन का परदन पर. अखबारो एह माहौल के बनावे के पूरा कोशिश कइले बाकिर जवन काम एह अभियान के शुभचिंतकन के करे के चाहत रहे से ठीक से होत ना लउकल. मुहिम के हल्ला त बहुते भइल बाकिर एकरा के बेसी मजबूत, बेसी कारगर, बेसी तर्कसंगत बनावे के कोशिश कम से कम सार्वजनिक मंचन पर त शायदे लउकल.\nचूंकि अन्ना हजारे के कवनो निजी स्वार्थ ना रहल आ ऊ सार्वजनिक कल्याण का भाव ले के सभकर हित खातिर इ अनशन कइले रहलन, एहसे अतना त तय शुदा बा कि खुद अन्ना अइसनका कोशिश के समर्थने करतन. लेकिन इहे बात उनुका ओह उत्साही समर्थकन का बारे में ना कहल जा सके जे एह मुहिम के शोर मचावत मुए जिये के खोखला एलाने के सफलता के गारंटी मान लिहले रहुवन. इहो हो सकत रहे कि अइसनका कवनो कोशिश के ऊ लोग मुहिम का विरोध समुझित आ अइसनका करे वालन के विरोधी खेमे के बता दित. इहे कारण रहे कि उनुका समर्थन में कुछ हजार से बेसी लोग ना चहुँपल. देश के आबादी के नयका आंकड़ा हालही में आइल बा, एक अरब 21 करोड़ माने कि लगभग सवा अरब. एह सवा अरब लोगन में कुछ हजारो लोग जंतर मंतर भा इंडिया गेट पर इकट्ठा ना हो पावल. मिस्र का आबादी से तुलना करके देखीं, ओहिजा के कुल आबादी आठो करोड़ से कम बा. माने कि अपना आंध्रो प्रदेश से कम. बाकिर ओहिजा तहरीर चौक पर एकबारगी लाखों-लाखों लोग इकट्ठा हो जात रहे. ओह लोग के बिटोर करे में कवनो नेता के जरूरत ना पड़ल. ऊ लोग अपने से आइल काहे कि ओह लोग के लागल कि बदलाव ओह लोग के आपन जरुरत बा. भारत के जनता खातिर अन्ना के आमरण अनशन पर बइठे के पड़ल तबो इकट्ठा भइल कुछ हजार लोग. दिल्लीए में एक करोड़ से बेसी लोग रहेला आ जवन बिटोर भइल तवन बहुत ज्यादा ना रहल. त का अबहियों लोग भ्रष्टाचार के आपन मुद्दा नइखे मानत ? एकर एगो पुख्ता कारणो बा. ई कारण हमनी के समाज के बा. हमनी के धार्मिक आ सामाजिक व्यवस्था में कबो एह तरह के कवनो आचार संहिता रहबे ना कइल जहवाँ भ्रष्टाचार के गलत बतावल गइल होखे. जबले इंसान अपने विवेक से ई फैसला नइखे लेत कि का सही बा आ का गलत तबले ई रुकियो ना सके. हमनी के रोजमर्रा का जिंदगी में छोट-छोट जरूरतन खातिर कइल गइल भ्रष्टाचार हमनी के आदत बन गइल बा. जबले हमनी का एकरा के आदत के रूप में ना देख के भ्रष्टाचार का रूप में ना देखब तबले एहसे बाहरो ना निकल सकीं.\nजबकि देश में अधिकतर लोग एह बाति से सहमत बा कि देश में भ्रष्टाचार बर्दाश्त का बहरी जा चुकल बा, सब कहत बा कि नौकरशाहन से लेके राजनेता तक आ इहाँ तक कि न्यायाधीशो भ्रष्टाचार में लपटाइल बाड़े. सभे हामी भरत बा कि एह राजनेतवन के देश के चिंता नइखे.\nभ्रष्टाचार के आंकड़ा में अब अतना सुन्ना लागे लागल बा जतना के सपनो एह देश के आम आदमी के ना आवे. आ ओही देश में जनता इंतजार करत बिया कि एकरा से निबटे के काम दोसर केहू करी. अन्ना एगो लहर जरूर उठा दिहले बाड़न. भारत के बड़का वर्ग त वइसहू घर से बाहर ना निकले. अधिकतर ऊ वोटो ना देव. गरीब तबका अतना गरीब बा कि ऊ अपना रोजी- रोटी के जुगाड़ एको दिन खातिर ना छोड़ सके. बचल मँझिला वर्ग. भारत के सबले बड़का वर्ग. आ ई धीरे-धीरे अतना तटस्थ हो गइल बा कि डर लागे लागल बा. अलग बाति बा कि सरकार अपने मजबूरी का चलते लोकपाल विधेयक तइयार करे का बारे में अन्ना हजारे के मांग मान लिहलसि.\nअब जब अन्ना हजारे के अनशन खत्म हो गइल बा पता ना एह सवा अरब बेचारन के का होई. काहे कि डर बा कि ई अभियान अपना भीतरी कमजोरियन का चलते नाकामयाब मत हो जाव. एह आंदोलन के सबले बड़का ताकत अगर अन्ना के निष्पक्ष आ ईमानदार छवि बावे त एकर सबले बड़का कमजोरी एकर अराजनीतिक चरित्र बा. ध्यान दीं कि राजनीति के मतलब कवनो खास दल से जुड़ावे ना होला. अगर ई आंदोलन मौजूदा सगरी राजनीतिक दलन के खारिज करत बा आ अपना के ओह दलन से अलगा राखत बा त ई बहुते बढ़िया बात होई. लेकिन, अगर ई राजनीतिए के अपना अपना एजेंडे से बाहर राखत बा त एकर मतलब इहे बा कि ई जाने-अनजाने खुद के आ जनतो के भुलावे में रखले बा. इहे एह आंदोलन के सबले कमजोर पक्ष बा आ एही वजह से एकर असफल हो गइल लगभग तय बा.\nपाण्डेय हरिराम जी कोलकाता से प्रकाशित होखे वाला लोकप्रिय हिन्दी अखबार “सन्मार्ग” के संपादक हईं आ ई लेख उहाँ का अपना ब्लॉग पर हिन्दी में लिखले बानी.\nलोक पाल विधेयक\nअब चाहीं जनप्रतिनिधि वापसी के अधिकार\nबतकुच्चन – ७


टटका खबर, शनिचर, ३ अप्रैल – Anjoria\nApr 3, 2010 news in bhojpuri, टटका खबर, भोजपुरी\nनक्सल विरोधी अभियान में सेना शामिल ना होखी\nथल सेना प्रमुख विजय कुमार सिंह के कहनाम बा कि सेना नक्सली अभियान में शामिल ना होखी. कहलें कि नक्सली समस्या कानून व्यवस्था के समस्या हऽ आ राज्य के अधिकार क्षेत्र के विषय ह. कहलन कि राजनेता जानत बाड़न कि अपने देश के जनता के खिलाफ सेना के उपयोग से का गलत प्रभाव पड़ी. ओने नक्सली नेता किशनजी एगो पत्रकार से भेंट कर के साबित कइले बाड़न कि ऊ घवाहिलो नइखन जबकि पुलिस उनका मरला के खबर उड़ा दिहले रहे.\nयूपी के शिक्षा मित्रन के लॉटरी खुल गइल\nशिक्षा के मौलिक अधिकार बना दिहला का बाद हर राज्य में शिक्षकन के कमी हो गइल बा. हर तीस विद्यार्थी पर एक शिक्षक के मानक तय भइल बा जवना हिसाब से यूपी में अगिला तीन साल में साढ़े चार लाख शिक्षकन के बहाली करे के पड़ी. एह क्रम में पहिले १ लाख ५ हजार स्नातक शिक्षामित्रन के शिक्षक बहाल कर दिहला के फैसला भइल बा. अगिला चरण में ८३ हजार इन्टरो पास शिक्षामित्रन के शिक्षक बहाल कर लिहल जाई.\nरुचिका साथे छेड़खानी करेवाला राठौर के पदक छीनाइल\nराष्ट्रपति प्रतिभा देवी सिंह पाटिल हरियाणा के पूर्व डीजीपी एस पी एस राठौर के दिहल पुलिस पदक वापसी पर आपन सहमति दे दिहले बाड़ी. एकरा बाद राठौर के मिलल पुलिस पदक छिन लिहल गइल. अपना ताकत का गुरुर में राठौर रुचिका साथे छेड़खानी कइले रहन आ बाद में ओकरा के आत्महत्या करे पर मजबूर कर दिहले रहन. मामिला में कोर्ट से सजा सुनावल गइल त आपन मूँछ अईँठत मुस्कुरात निकलल रहले राठौर.\nभारत वायदा कर चुकल बा नाभिकीय क्षतिपूर्ति का बारे में\nकेन्द्र सरकार के फजीहत करावत अमेरिका कहले बा कि भारत नाभिकीय क्षतिपूर्ति विधेयक का बारे में वायदा दे चुकल बा आ अब ई ओकरा सरकार के देखे के बा कि एह मामिला के संसद में कइसे आगा बढ़ावे. एने सगरी विरोधी दल एह मुद्दा पर एकजुट बाड़े तबो सरकार विधेयक पारित करा लेबे के दावा करत बिया. परसो का सर्वदलीय बइठक में एहू पर चर्चा होखे वाला बा.\nहैदराबाद के हालात अबहियो सामान्य नइखे भइल\nमहावीर जयन्ती पर निकलल शोभा यात्रा पर पथराव का बाद से बिगड़ल हैदराबाद के हालात सामान्य नइखे हो पावल. काल्हु जुम्मा का दिने लोग से अपील कइल गइल कि घरे में नमाज पढ़ लेव लोग. कर्फ्यू वाला इलाका में बाहरी आदमी के जाये नइखे दिहल जात. हैदराबाद में अब केन्द्रीय सुरक्षा बल के ३१ दस्ता कमान सम्हरले बाड़े.\nममता बनर्जी एगो टीवी चैनल का खिलाफ शिकायत दर्ज करवली\nरेल मंत्री ममता बनर्जी एगो टीवी चैनल का खिलाफफ दिल्ली पुलिस का लगे आपन शिकायत दर्ज करवले बाड़ी कि ऊ चैनल जान बूझ के ममता बनर्जी के मोबाइल नम्बर बार बार प्रसारित कइलस जवना से उनका कामकाज में बाधा आ रहल बा आ उनका जानमाल के सुरक्षो पर खतरा आ गइल बा. दिल्ली पुलिस अबले मामिला दर्ज नइखे कइले काहे कि नम्बर प्रसारित कइल कवनो अपराध ना ह.\nपाँच दिन में पाँच मकान\nना ना. रउरा गलत मत समुझीं. पांच दिन में केहू कतहीं पाँच गो मकान नइखे बना लिहले. खबर ई बा कि पाँच दिन में पाँच गो सरकारी मकान बिहार के नक्सली बम से उड़ा दिहले बाड़न सँ. एहमें से तीन गो त स्कूल भवन रहे, एगो थाना बवन, आ एगो मनरेगा भवन. एगो निजी कंपनी के दस गो वाहनो जरा दिहले बाड़े सँ. सरकार के विकास कार्य के विरोधी नक्सली ना चाहस कि ओकनी का इलाका के लोग पढ़ लिख लेव भा सरकारी योजना के फायदा ओह लोग तक चहुँप सके.\nचोर चोरी से जाई तुम्बाफेरी ना छोड़ सके\nअपना बयानन का चलते बेर बेर विवाद में आवेवाला विदेश राज्य मंत्री शशि थरुर फेर मुंह खोलले बाड़े आ अबकि आरोप लगवले बाड़न कि कुछ लोग उनका के नीचा देखा रहल बा. कहले बाड़न कि कुछ लोग के एही में आनन्द मिलेला कि दोसरा के मामर कइसे हेठ कइल जाव. कहलन कि ऊ चाहेलें कि भारत के राजनीति के स्वरूप बदले बाकिर एहिजा कवनो तरह के चर्चा के स्वागत ना होला.\nपिछला हफ्ता सीमित दायरा में कारोबार कइलस शेयर बाजार\nपिछला हफ्ता शेयर बाजार में कवनो बड़हन तेजी बा गिरावट देखे के ना मिलल. सप्ताह के पांच दिन का कारोबार में सेंसेक्स १७५२७ से १७७११ अंक का भिचे झूलत रहल. डॉलर में कमजोरी का बावजूद सोना के दाम में तेजी ना आइल बाकिर चाँदी के दाम लगातार बढ़त गइल आ २७ हजार के सीमा पार कर के नया शिखर बनावे का तरफ बढ़ चलल बा.\nआईपी॓एल में खेल का बहाने शराब आ शबाब के जोर\nदिल्ली के फिरोजशाह कोटला का मैदान में आईपीएल मैच का दौरान खुले आम शराब के बोतल खोलल गइल आ चीयरलीडर्स के गरमा गरम डांस देखावल गइल. देश का बाकियो जगहा अइसने कुछ होत रहल बा. बाकिर अब पानी नाक से उप चहुँपे लागल बा त सबलोग एकर आलोचना कर रहल बा. खेलमंत्री गिल एकरा खातिर आयोजकन के आलोचना कइले बाड़े, दिल्ली विधानसभा में हंगामा भइल आ अब सरकार खेल मैदान मे शराब परोसे के लाइसेंस रद्द कर दिहले बिया.


चीन आपन मुद्रा युआन के भाव का गिरवलसि कि दुनियाभर के शेयर बाजारन में हाहाकार मच गइल बा. ग्रीस के संकट से अबहीं बाजार उबरियो ना पवले रहुवे तबले सामने आ गइल चीन के बुलबुला. चीनी सामान के त गारंटी पहिलहूं ना रहुवे बाकिर अब लागत बा कि चीनो के गारंटी नइखे रहि गइल. दुनिया\nसुरक्षा सलाहकारन का बीच के बातचीत पाकिस्तान का तरफ से रद्द भइला पर निराशा जतावत गृहमंत्री राजनाथ सिंह कहलन कि अगर पाकिस्तान के काश्मीर मुद्दा उठावे के शौक रहुवे त ऊफा में काहे ना उठवलसि. राजनाथ सिंह इहो कहलन कि आगे के बातचीत अब पाकिस्तान का उपर बा कि ऊ बतियावल चाहत बा कि ना.\nपाकिस्तान जानत बा कि ओकर एनएसए सरताज भारत के एनएसए के मुकाबले टिक ना पइहें आ बढ़िया रही कि पाकिस्तान एह बातचीत के रद्द कर देव. अबहीं भारत का लगे पाकिस्तानी आतंकवाद के जियत जागत सबूत नवेद मौजूद बा आ कराची में रहत भारत में आतंकी हमला के आरोपी दाउद के मौजूदगी के ढेरे सबूत


नियर आ नियरा के चरचा (बतकुच्चन १५१) – Anjoria\nबड़ बूढ़ लोग गलत नइखे कहि गइल कि नियरा के बारात देरी से लागेला. काहे कि अदबद के कुछ ना कुछ अइसन हो जाला कि सगरी इंतजाम आ सोचावट धइले रहि जाला आ काम बिगड़े का कगार प आ जाले. खास क के तब जब पीर बवर्ची भिश्ती खर सभके काम एके आदमी के करे के होखे. एने सम्हारऽ तले ओने कुछ ना कुछ अझुराए लागेला. कई बेर एह बतकुचनो का फेर में इहे हो जाला. सोच के रखले रहीले कि अबकी के बतकुच्चन में एह बात के चरचा करब तबले आखिरी घड़ी आ जाले. आदमी के सहज सुभाव होखेला आखिरी तारीख, आखिरी घड़ी ले इंतजार करे के. एह चलते कबो बिजली भा फोन बिल समय प ना भरा पावे त कबो फारम भरे के आखिरी तारीख छूट जाला. आजुओ कुछ अइसने हो गइल बा. खैर ई त भइल घेर बान्हे के तरीका जवना के कुछ लोग भुमिको कहेला.\nआजु सोचत बानी कि नियर आ नियरा के चरचा क लीहल जाव. एह दुनू शब्द से रउरा सभे बढ़िया से परिचित होखब. बाकिर अधिका उमेद बा कि नियार शब्द रउरा कुछ अनचिन्हार बुझाव. एह अनचिन्हार का ठीक उलटा होला परिचिताह. सोचीं त परिचित आ परिचिताह में थोड़िका अंतर मानल जा सकेला. परिचित परिचित होखेला जबकि परिचिताह हो सकेला कि अपरिचित होखला का बादो कवनो कारण से परिचिताह लागे. राहे पेड़ा में कबो कबो अइसन चेहरा लउक जाला जवन सोचे ला मजबूर क देला कि ई त कवनो परिचिताह लागत बा आ दिमाग घूमे लागेला ओह चेहरा नियर कवनो दोसर चेहरा याद करे में. एह बात का बाद नियर के मतलबो समुझ में आ गइल होखी. नियर माने मिलता जुलता, एक जस, एक समान. आ जब बात करीब के होखे त समुझ नइखीं पावत कि नियरा से नियर बनल कि नियर से नियरा. अधिका उमेद हमरा त इहे लागत बा कि नियरे से नियरा बनल होखी. बहुते मिलत जुलत एक समान के नियर कहल जाला आ जब दू जगहा के पता एके नियर हो जाव त ओकरा के नियरा कहे में का दिक्कत. दोसरे भोजपुरी के सुभाव होला एक शब्द से अनेके शब्द बना लिहल. नियरा बा, नियरे बा, अब नियरा गइल बा, नियराइल बा. एह चरचा का बाद नियर आ नियरा के अंतर त एकदम साफ हो गइल बाकिर ई नियार का होला?\nसाँच कहीं त पहिला बेर में हमरो नियार समुझे में दिक्कत भइल रहे. दोंगा, तेंगा, विदाई त सुनले रहीं बाकिर नियार सुने के मौका ना मिलल रहुवे ओहसे पहिले. नियार बाप का घर से बेटी के बोलावा के दिन होला. माने कि नियार विदाई से उलट भइल. विदाई में बेटी बाप के घर से बाहर जाले जबकि नियार में उ अपना घरे आवेले. बाकिर नियार के एगो मतलब अउर होला. जहाँ सोना चाँदी के काम होला ओहिजा के कूड़ा करकट के नियार कहल जाला. एह नियार में से नियरा लोग सोना चाँदी के कण टुकड़ा खोजत रहेला. छानत रहेला.\nअब रउरा आजु के बतकुच्चन के नियार छानीं हम चलत बानी दोसर काम सलटावे..


अन्हार बा, दूर ले अन्हार बा. ना जी ई कवनो कविताई नइखे होत. खाँटी यथार्थवाद बा. बिजली गायब रहे त कवि ना जागे. कविता लिखे क न्यूनतम जरुरतन में से एगो होला बिजली क मौजूदगी. उ त व्यंग्यकारे कड़ेर जान वाला मनई होला जे बिजली गइलो पर चिन्तन कर सकेला. एने बिजली जाए का हालात पर चिंतन कइनी त इहे कुछ सामने आइल -\n1- बिजली के गइल आदमी के समाजवादी हालात का ओर ढकेलेला, सभे एक जइसन हो जाला. हर घर के बल्ब, लाइटिंग अलग अलगा तरीका के होला. कईअन के त बहुते फूं फां टाइप. कईअन क बहुते गरीब टाइप के होला. अँजोरो सभकर अलगा अलगा टाइप के होखेला बाकिर अन्हार सबकर एके जइसन. अन्हार सर्वव्यापी होला, एक जइसन ग्लोबल होला. अँजोर के टाइप सब जगहा अलगा अलगा बा. कतहीं ट्यूब बा त कतहीं बल्ब. अंजोर के वेराइटी त दिल्लीए में पचासन तरह के होला, बाकिर अन्हार अफ्रीका से लेके अमेरिका तक एके जइसन होले.\n2- एहसे मालूम होला कि अँजोर अलगा अलगा टाइप के होके लोग के अलगा अलगा समूह में बांटेला, बाकिर अन्हार एके जइसन होके सबका के एकता के संदेश जइसन देला. मतलब ई कि अन्हार अपना चरित्रे में समाजवादी होला.\n3- एहसे इहो साफ होला कि बिजली के समस्या दरअसल बस अतनने भर बा कि कुछ घर में बिजली बा, कुछ घर में ना.कवनो घर में ना होखे त केहू के शिकायत ना होखी. उजाला सबका ना मिल सके त का, अन्हार के त एकसमान वितरण होइये सकेला.\n4- बलुक अन्हार ओह घर का हिस्सा में बेसी आला जवन बड़ होले. पाँच कोठरी वाला घर का हिस्सा में पांच कमरा भर अन्हार आवेला आ एक घर वाला के एके कमरा भर. एकरा के न्यायपूर्ण वितरण मानल जा सकेला. कमरा कोठरी बेसी बा त अन्हारो बेसी होखी. छोट घर के कम अन्हार झेले पड़ेला. अब चुने के ई बा कि या त कमरा बड़हन ले ल, भा बड़हन अन्हार.\nचलीं, अन्हार का ओर चलल जाव. हमरा संगे चलीं, हम रउरा के अंजोर से अन्हार का तरफ ले चलब.


राज्य सभा खातिर होखत चुनाव में कर्नाटक से चार गो आ अरुणांचल प्रदेश से एगो सदस्य बिना विरोध के चुना गइलें. काहे कि एहिजा ओतने लोग परचा दाखिल करुवे जतना सीट रहुवे. पिछला लोकसभा चुनाव में हारल आ पहिले पीएम रह चुकल एच डी देवेगोड्डा आ लोकसभा में कांग्रेस के नेता रहल मल्लिकार्जुन खडगे एह चुनाव में चुना गइलें. बाकी तीन सदस्य अशोक गश्ती आ इराना कडाडी क्रनाटक से अउर नबम रेबिया अरुणांचल से चुना गइलें.\nअबहीं 19 गो सीट पर 19 जून के चुनाव होखल बाकी बा काहें कि ओहिजा सीट से बेसी उम्मीदवार बाड़ें.\nअरुणांचल के मुख्यमंत्री पेमा खंडू कहलन कि ई अरुणांचल भाजपा ला गौरव के बाति बा कि पहिला बेर एहिजा से भाजपा के तीन गो सांसद हो गइलें, दू गो लोकसभा में आ एगो राज्यसभा में.\nजम्मू कश्मीर में आजु भोरे दू गो आतंकियन के मार गिरावल गइल. कुलगाम जिला के मीर बाजार इलाका के डरपोरा निपोरा में सुरक्षा बल का साथे भइल एह मुठभेड़ में दूनू आतंकियन के मार गिरावे के सफलता मिलल.\nदेश में कोरोना के मरीजन के गिनिती तीन लाख पार होखला का बावजूद तोस के बाति बा कि कोरोना पसरे के रफ्तार मधिम पड़ल बा. एह हिसाब से अगिला 17 दिन में देश में कोरोना के मरीजन के गिनिती छह लाख हो जाए के अनुमान लगावल जा सकेला. बाकिर फेरु तोस के बाति बा कि आधा से अधिका कोरोना मरीज ठीक हो जात बाड़ें.\nअउरी खबर बीच बीच में जोड़ात रही. आवत रहीं सभे. रोज कम से कम एक बार कवनो ना कवनो भोजपुरी वेबसाइट खोल के भोजपुरी में काम करे वालन के उत्साह बढ़ाईं.


Know how the villages are facing the Corona epidemic Bhojpuri: महामारी से कइसे जूझतारे स गांव, जानीं हाल!\nअच्छी खबर: AIIMS का दावा- कोरोना की तीसरी लहर से बच्चों को खतरा नहीं\nBhojpuri: महामारी से कइसे जूझतारे स गांव, जानीं हाल!\nकोरोना महामारी अब देश के गांवों तक पहुंच गई है.\nउत्तर भारत के गांवन के सबसे बड़ दिक्कत ई बा कि उहवां डॉक्टरे नइखन. लोग चांद दवाखाना, बिजली दवाखाना नाम से चले वाला कम पढ़ल लिखल बंगाली डाक्टरन भा दवाई के दोकानि से काम चलावे ले. दवाई के दोकानिए वाला कहीं त एक तरहि से प्राथमिक डाक्टर बा गंउअनि में. बाकिर हंफनी के बेमारी के ओकरो पता नइखे, बिजुली भा चांदों डाक्टर के समझ में ना आइल कि एकर का दवाई बा.\nLast Updated: May 24, 2021, 2:14 PM IST\nमी लॉर्ड के दबाव में उपी में अपरैल में जब पंचायित के चुनाव भइल, गांवां-गाईं हफनी के बेमारी बढ़ि गइल. अब ई मति पूछीं कि उपी का ह? भोजपुरिया समाज आपाना प्रांत के उपीए कहेला. लइका के बियाह में जब लइकी वाला लोग तिलक चढ़ावे आंगाना में आवेला, तब मेहरारू सभ एगो गीति बाड़ा पुरहर टानि लेके के गावेला...उपी में इज्जत हमारी है जी उपी में..\nबिजुली के मामिला में अब उपी के गांव बदलि गइल बाड़े स. पुरनका राज नियर दिन आ राति के हफ्ता-हफ्ता भर के पारी में छव घंटा के बजाय कम से कम सोलह घंटा ले बिजुली रहतिया. एह वजह से घर-घर अब टीवी चलता. तीस-चालीस साल पहिले नीयर अब अखबार खातिर दस बजिया गाड़ी के बाट जोहे जाए के नइखे. सबेरहीं हर गांव में बीस-पचीस को अखबार आ जाता.\nकहे के मतलब ई बा कि एह सभसे सबके पाता बा कि कोरोना नामक कवनो अइसन बेमारी आ गइल बा, जवन ध लिहलसि त खतरनाको हो सकेले. गंउआ में मंगल चाचा नियर कतने लोग बाड़े, जवन अखबार के नांव से लेके आखिरी पन्ना के प्रिंट लाइन चाटि जाले. फेरू खबरन पर चर्चो खूब होला. सबेरे-सांझि के जुटान में पूरा चीड़फाड़ होला.\nएकरा बादो अगर लोग मानि जइते कि कोरोना उनुको किहां आ सकेले, त फेरू उनुकर गंवई ज्ञान आ मोंछि के इज्जति पर सवाल ना उठि जाई. त कहे के ई मतलब बा कि सुरू में लोग एह के मनबे ना कइले. मजाक में लोग इहां तक ले कहत रहले कि हथेली के ताल पर जइसे मलाइल खइनी के धूरि उड़ि जाला, ओइसे कोरोनवो उड़ि जाई. कुछु लोगन के गजबे तर्क रहे कि खइनी तींत होले, गला के साफ कई देले त खइनी खाए वालन के ई रोग ना धरि पाई.\nएही वजह से जब गांवन में केहू के सांस फूले लागल, बोखार – खांसी होखे लागल त लोग ओकरा के ओइसहीं लिहले, जइसे सामान्य खांसी- बोखार आ सरदी के लेत रहले. एही में जब कुछु बूढ़ लोग निबटियो गइले. त लोगन के तर्क रहे कि उनुकर उमिर हो गइल रहल हा, एह से निकलि गइले.\nलेकिन जब घरे-घरे ई हंफनी चढ़े लागल, तब लोगन के लागन कि ई त ऊ रोग बा, जवन खइनी के धूरि नियर उधियाते नइखे, उलुटे लागत का गरदनिये के जाम कई देले बा त लोग चेते लगले.\nउत्तर भारत के गांवन के सबसे बड़ दिक्कत ई बा कि उहवां डॉक्टरे नइखन. लोग चांद दवाखाना, बिजली दवाखाना नाम से चले वाला कम पढ़ल लिखल बंगाली डाक्टरन भा दवाई के दोकानि से काम चलावे ले. दवाई के दोकानिए वाला कहीं त एक तरहि से प्राथमिक डाक्टर बा गंउअनि में. बाकिर हंफनी के बेमारी के ओकरो पता नइखे, बिजुली भा चांदों डाक्टर के समझ में ना आइल कि एकर का दवाई बा. ओइसे देखीं त देश के बड़का महानगरन के बड़का चमकत अस्पतालन में लाखन रूपिया कमाए वाला डाक्टरनो के नइखे पाता कि एह रोग का का सटीक दवाई बा, त गंउवा वालन के का कहल जा सकेला.\nएह घरी देखबि त उत्तर भारत के देहाति प्रधान इलाकन में एमबीबीएस-एमएस आ एमडी पढ़ल डाक्टर बड़का मालधनी बनि के उभरल बाड़े. उनुकर घर देखबि त दंग रहि जाइबि, गाड़ी आ अस्पताल के पूछहिं के नइखे. एह पर फेरू कबो चर्चा...\nमहामारी के दौर से पहिले लोगन के इलाज के नाम पर खूब माल कूटे वाला एह डाक्टरन में से ढेरे कोरोना के डर से अस्पताले बन कई के बइठि गइले स. अइसना में गांवन के ओह लोगन के इलाज कठिन हो गइल, जेकरा कोरोना संक्रमण के केस बिगड़ि गइल. अइसन लोगन के जिनिगी भगवाने के हाथ में रहि गइल.\nई ठीक बा कि राज्य सरकार के पेंच कसला से सरकारी महकमा टाइट भइल. बाकिर ओकरा त काम करे के आदतिए नइखे. अखबारन के सेट कइके जिला स्तर के अस्पतालन के डाक्टर आ प्रशासन आपन गुण खूब गवावत बा. बाकिर लोगो जानता कि ई लोग काताना काम करेले आ उ का-का कइ सकेले.\nअइसन में सवाल ई बा कि लोग कइसे बांचता. एकर वजहि बा कि ठोकर लागाला के बाद लोग चेते लागल बा. जेकरा खांसी-बोखार होता, तुरुंते भाप लेबे लागता. ओह देसी दवाइन के खोजे लागता, जवना का पिछला तीस-चालीस साल में लोग भुला गइल बा. आजुकाल्हु घर-घर लोग हरदी-गुर डालि के दूध पियता. नाकि में नीबू के रस हर हाफ्ता दू-दू दिन डालता. टोला-महल्ला के जे लोग कवनो सहर में नोकरी-चाकरी करता, ऊ लोग कूरियर से जरूरी दवाई भेजवावता. एह ताकीद के साथ कि ई दवाई टोला में केहू अउरियो के ई रोग भइल त ई दवाई दे दीह. जेकर थइली मजबूत बिया, ऊ चवनप्राश मंगा लेले बा. गांवे- गांवे फइललि जवन बांवरि के लोग बेकार समझत रहल हा, ओकर ताकत आ अहमियत लोग जानि गइल बा. इहवां बता दीं कि बांवरि ऊ ह, जवना के एह घरी इम्युनिटी बढ़ावे खातिर बाड़ा चरचा बा. रंउआ ठीके समझनिं, अमरबेल भा गिलोय. संस्कृत में एही के अमृतवल्लरी कहल जाला. एह बीचे सरकारों के तरफ से दवाई बंटाइल बा. बाकिर सबके ऊ नइखे मिलि पवले.\nगांव के लोगन के मुश्किल से मुश्किल समय आ आफति-विपत्ति काटे के आदति बा, ओहि में से नया राहि निकाले के अनुभव बा. एही जिजिविषा के भोजपुरिया गांव परिचय दे रहल बाड़े स आ एह आफति से निकले के कोशिश कइ रहल बाड़े स. (लेखक उमेश चतुर्वेदी वरिष्ठ पत्रकार हैं. यह उनके निजी विचार हैं.)


टटको में टटका खबर : 26 अक्टूबर 2014, अतवार – Anjoria\nटटको में टटका खबर : 26 अक्टूबर 2014, अतवार\nआजु पंचकुला में हरियाणा के नयका मुख्यमंत्री के शपथ ग्रहण समारोह में शामिल पीएम मोदी आ भाजपा के बड़का नेता लोग\nप्रधानमंत्री नरेन्‍द्र मोदी आजु एनडीए के सांसदन के अपना डेरा प चाय नाश्ता खातिर बोलवले रहले. एह मौका पर शिवसेना के सगरी सांसद मौजूद रहले. पार्टी में पीएम मोदी सभे के गोहार लगवले कि अपना अपना संसदीय इलाका में स्‍वच्‍छ भारत अभियान के प्रभावी तरीका से लागू करावे लोग.\nहरियाणा के नयका मुख्‍यमंत्री मनोहर लाल खट्टर आ उनकर कैबिनेट मंत्री लोग आजु चंडीगढ़ के हरियाणा सचिवालय में आपन आपन पदभार सम्हार लिहल. मंत्री अनिल विज कहलन कि ‘दामाद जी’ के जमीन सौदा के जाँच करावल जाई आ जेही दोषी भेंटाई ओकरा पर कार्रवाई होखी.\nमहाराष्‍ट्र भाजपा विधायक दल के बइठक 28 अक्‍टूबर के होखी जवना में विधायक दल के नेता चुनल जाई. एह बइठक में केंद्रीय गृहमंत्री राजनाथ सिंह आ पार्टी महासचिव जे.पी. नड्डा बतौर पर्यवेक्षक मौजूद रहीहें.\nछठ पर्व देखत निर्वाचन आयोग झारखंड विधानसभा चुनाव के पहिला दौर के अधिसूचना 28 अक्‍टूबर के जारी करी. पहिले एकर तारीख 29 अक्‍टूबर बतावल गइल रहे. अउरी कवनो तारीख में बदलाव नइखे भइल.\nभारत के सानिया मिर्जा आ जिम्‍बाबवे के कारा ब्‍लैक के जोड़ी आजु डब्ल्यूटीए फाइनल्स टेनिस टूर्नामेंट में डबल्‍स के खिताब जीत लिहलसि. ई जोड़ी पिछला बेर के विजेता चीन के पेंग शु आई आ ताइपे के सीह सू वेई के जोड़ी के 6-1, 6-0 से हरा के ई खिताब जीतलसि. एही टूर्नामेंट के सिंगल्‍स में अमरीका के सेरेना विलियम्‍स लगातार तिसरका हाली खिताब जीतली.\nदर्जा मिलल मंत्रियन के बर्खास्तगी के बाद अब यूपी सरकार के गाज ओकरा वकीलन प गिर सकेला जे लोग जिरह का दौरान सरकार के पक्ष मजबूती से ना राख सकल. करीब दू सौ अधिवक्ता लोग के सरकारी पैनल से बाहर क दिहल जाई.\nआजु दिल्ली में जामा मस्जिद के शाही इमाम पर नमाज का दौरान एगो नवही हमला क दिहलसि आ उनुका के जरा के मारे के कोशिश कइलसि. हमलावर के गिरफ्तार क लिहल गइल बा.\nदिल्ली के त्रिलोकपुरी में कर्फ्यू जइसन हालात का बीच हालात काबू में रहल. पुलिस कर्फ्यू से इनकार करत बिया. कहत बिया कि कर्फ्यू नइखे लगावल गइल.\nमऊ में काल्हु पुलिस मुठभेड़ क के दू गो शातिर बदमाशन के गिरफ्तार कइलसि आ ओकनी का लगे से दू गो लूटल मोटरसाइकिल आ रुपिया बरामद कइलसि.\nगोरखपुर के गगहा इलाका के रेवार गांव में बंधा पर आजु एगो नवही के लाश मिलल. लाश के पहिचान नइखे भइल.\nफुटबाल के इंडियन सुपर लीग में आजु अतवार का दिने सॉल्ट लेक स्टेडियम में खेलल 13वां मैच में केरला ब्लास्टर्स एटलेटिको डी कोलकाता के 1-1 से बराबरी पर रोक दिहलसि.\nबलिया में बिजली के करंट लगला से एगो मजदूर के आजु मौत हो गइल.\nऔरंगाबाद जिला के ऐतिहासिक धार्मिक सांस्कृतिक आ पौराणिक जगहा देव में कार्तिक छठ के मौका पर लागे वाला चार दिन के मेला काल्हु सोमार से शुरू होखी. छठ के ई सबले पुरान मेला हवे.\nगोपालगंज के मीरगंज इलाका के सियारी मठिया गाँव में एगो कपड़ा व्यवसायी से अठारह लाख रुपिया लूट लिहल गइल. पुलिस के कहना बा कि उ व्यापारी तगादा वसूली क के आटो रिक्शा से लवटत रहुवे जब पहिले से घात लगा के बइठल अपराधी ओकरा पर हमला क के रुपिया छीन ले गइले.\nबिहार भाजपा काल्हु 27 अक्टूबर के आतंकवाद विरोधी दिवस मनाई. पिछला साल एही दिने पटना का गाँधी मैदान में भाजपा के हुंकार रैली का दौरान बमन फोड़ल गइल रहे जवना से छह लोग के जान चल गइल रहे.\nजौनपुर के शेरवां में होखत आझू राय स्मारक दंगल प्रतियोगिता में पहलवान मंगला के बेटा निगम मुगलसराय के पहलवान आ उत्तर प्रदेश केशरी दिग्विजय सिंह के भाई आदित्य पहलवान के पटखनी दे दिहलन.\nभाजपा के नेता मनोहर लाल खट्टर आजु पीएम नरेन्द्र मोदी आ लाल कृष्ण आडवाडी अउर मुरली मनोहर जोशी का मौजूदगी में हरियाणा के मुख्यमंत्री पद के किरिया लिहलें. हरियाणा में पहिला बेर भाजपा के सरकार बनल बा आ खट्टर पहिले बेर विधायक.\nपूर्वी दिल्ली के त्रिलोकपुरी इलाका में आजुओ तनाव पसरल बा. ओहिजा देवी जागरण के कार्यक्रम के विरोध करे वालन का चलते पिछला चार दिन से बवाल होखत बा.\nअसम के नवगांव जिला में एगो बस गड़हा में गिरला का चलते नौ जने के मौत हो गइल.\nसिंगापुर में होखत डब्ल्यूटीए फाइनल्स के खिताबी मुकाबला चार बेर के विजेता रहल सेरेना विलियम्स आ पहिला बेर एह टूर्नामेंट में खेले आइल रोमानिया के सिमोना हालेप का बीच आजु होखे वाला बा.\nझड़ुआवल आ बहारल के चरचा (बतकुच्चन – 175)


मानसून – टटका खबर\nकाल्हु चित्रकूट जिला जेल में तीन गो कुख्यात अपराधियन के मराए के बढ़िया खबर मिलल. मुख्तार का गैंग मे रहल भा जुड़ल मुकीम काला आ मेराजुद्दीन के एगो तीसर अपराधी सीतापुर के शार्प शूटर अंशुल दीक्षित गोली मार दिहलसि. दुनु के मौत हो गइल. बाद में अंशुलो के जेल प्रशासन मार गिरवलसि. एकही घटना में\nबिहार आ पूर्वांचल में कई जगहा बरखा भइला से गरमी से राहत मिलल\nबिहार आ पूर्वांचल में कई जगहा बरखा भइला का बाद गरमी से राहत मिलल बा. बिहार में बियफे से बरखा शुरू भइल जबकि पूर्वांचल में शुक का दिने. एह बरखा से जगहे जगह पानी लगला से सड़क किचकाहिन हो गइल बा. मौसम विभाग के कहना बा कि अबहीं तीन चार दिन ले आसमान पर बदरी\nराज्य भर में भयंकर गर्मी पड़त बा\nपूरा राज्य में मानसून के आवे में देरी का चलते भयंकर गरमी पड़त बा आ कई गो जिलन के प्रशासन स्कूलन के गरमी के छुट्टी एक हफ्ता बढ़ा देबे के आदेश दिहले बा. अमूमन हर साल जून का आखिर में मानसून के बरखा शुरु हो जाले बाकिर अबकी अइसन नइखे भइल, ओने राज्य सरकार के


आदित्यनाथ आ मुलायम में तिताईल बहस – टटका खबर\nलोकसभा में आजु विहिप के चौरासी कोसी परिक्रमा रोके का मुद्दा पर भाजपा सांसद योगी आदित्यनाथ आ सपा सांसद आ सुप्रीमो मुलायम सिंह का बीचे तिताईल बहस सुने के मिलल. आजए फूड सेक्यूरिटी बिलो पेश होखे वाला रहुवे बाकिर परिक्रमा रोके का मुद्दा पर योगी प्रश्नकाल रोके के माँग कइले रहलें. एह मुद्दा पर तूतू मैंमैं आ हल्ला गुल्ली का बीच संसद के दू हाली स्थगित करे पड़ल. बाद में एह मुद्दा पर बहस शुरू भइल त सपा सांसद मुलायम सिंह के कहना रहल कि बीजेपी दंगा करवावल चाहत बिया आ बीजेपीवाला गुंडई पर उतर आइल बाड़ें. ई ना त कोर्ट के सुनत बाड़ें ना ही संविधान के. = मुलायम सिंह के कहना रहल कि\n‘अयोध्या के विवाद आजु से ना साल अनइस सौ पचासो का पहिले से चलल आवत बा. कोर्ट में बा. बीजेपी साल 1992 में अइसन माहौल बनवलसि कि देश भर में दंगा भइल. उहे काम बीजेपी फेरू करत बिया. बीजेपी कोर्ट के नइखे मानत, संविधान के नइखे मानत. सुप्रीम कोर्ट के फैसला रहे कि अयोध्या में यथास्थिति बनल रहे के चाहीं जबले ओह पर कवनो आखिरी फैसला नइखे आ जात. बाकिर बीजेपी वाला मनमानी कइल चाहत बाड़े. कवनो वीएचपी कार्यकर्ता के पिटाई ना भइल. दरअसल, एह यात्रा के त जनते के साथ ना मिलल. एह यात्रा में एकहु जनता शामिल ना भइल. जनता का संतो लोग एह यात्रा के निंदा कइल. हमनी के सरकार कोर्ट के आदेश के पालन करत बिया.. बीजेपी वाला विरोध जतावत बाड़ें. एहिजा आ के हमनी के दफ्तर में तोड़फोड़ कइल गइल. बीजेपी वाला गुंडई पर उतर आइल बाड़ें. बात करेलें भ्रष्टाचार के आ मानवता के. हम गुंडई रोकल जानीलें. हम 1990हूं में रोकले रहीं. मनमानी करबऽ त सजा भुगतबऽ. यूपी सरकार कोर्ट के निर्देश के पालन कइलसि. हमनी का कुछउ गलत नइखीं कइले..’\nजवाब में भाजपा सांसद योगी आदित्यनाथ कहलन कि पता ना मुलायम सिंह कवना समाजवाद के बात करेलें. खुद पार्टी के अध्यक्ष बाड़ें, दू गो भाई महासचिव बाड़ें, बेटा मुख्यमंत्री बा. त ई कइसन समाजवाद ह? ई त विशुद्ध परिवारवाद ह. समाजवाद के नाम पर धर्मनिरपेक्षता के धज्जी उड़ावल जात बा.\nयोगी आदित्‍यनाथ कहलन कि एह मुद्दे पर पूरा देश के गुमराह कइल जात बा. अयोध्या में तीन तरह के यात्रा होले. ओही परंपरा के मुताबिक 10 हजार संत कुंभ मेला में 84 कोसी परिक्रमा करे के तय कइले रहले. ई विशुद्ध धार्मिक यात्रा रहुवे. एहमें दु अढ़ाई सौ संतन के चले के रहुवे. बाकिर जवना तरह धार्मिक स्वतंत्रता के मौलिक अधिकार के हनन यूपी सरकार कइलसि ऊ निंदा जोग बा. देश के 2000 संतन के गिरफ्तार कइलसि. साधू-संतन के अपमान कइल गइल.\nयोगी आदित्यनाथ पूछलन कि साधु संतन द्वारा मंदिर मांगल कवनो पाप ह का? कहलन कि जहाँ ले अयोध्या में भव्य मंदिर के बात बा त 1994 में कांग्रेस नीत सरकारे सुप्रीम कोर्ट में हलफनामा दिहले रहुवे कि अगर ई साबित हो जाव कि विवादित ढांचा पर पहिले मंदिर रहुवे त हिंदू समाज के भावना धेयान में राखत ओहिजा मंदिर बनवावल जाई. अइसन साबित हो गइल. इलाहाबाद हाईकोर्ट के लखनऊ खंडपीठ के तीनों जज के एकमत कहना रहल कि ऊ राम जन्म भूमि ह. त साधु संतन के मंदिर के मांग कइल कवनो पाप ह का?\nयोगी आदित्यनाथ इहो कहलन कि आतंकियन का खिलाफ दायर मुकदमा वापिस लिहल जात बा. ई कइसन समाजवाद ह? इनका समाजवादी सरकार मे पिछला एक साल में तीस गो से अधिका दंगा भइल बा.\nTags: दंगा, मुजफ्फरपर नगर, मुलायम सिहं, योगी आदित्यनाथ\n«« चौरासी कोसी परिक्रमा के सपा सरकार अपना पराक्रम से रोक दिहलसि\nयूपी के मंत्री रंडीबाजी करत धरइले गोवा में »»


टटका खबर, 19 फरवरी 2017, अतवार – टटका खबर\nभोजपुरी सिनेमा के सुपरस्टार रविकिशन शुक्ला आजु दिल्ली में भाजपा के राष्ट्रीय अध्यक्ष अमित शाह के मौजूदगी में भाजपा में शामिल हो गइलन. याज करीं कि पिछला बेर रविकिशन जौनपुर लोकसभा सीट से कांग्रेस का टिकट प किस्मत अजमवले रहन. दिल्ली में भाजपा अध्यक्ष बनावल जा चुकल मनोज तिवारी से इनकर कम्पीटिसन भोजपुरी सिनेमा उद्योग में चलत रहल आ आजु दूनू सुपर स्टार एके साथ भाजपा मे बाड़ें त एकर असर भोजपुरिया समाज प पड़ळ स्वाभाविक बा. भाजपा अब दिल्ली में मनोज तिवारी का सहारे त पूर्वांचल में रविकिशन का सहारे आपन ताकत जरुरी बढ़ा ली. अलग बाति बा कि भाजपा के ताकत पहिलहीं से बढ़ल बा आ एही चलते इहो लोग भाजपा साथे आइल सकरले बा. राष्ट्रप्रेमी हर अदमी आजु भाजपा के जीत देखल चाहत बा. भोजपुरी फिलिमन का साथही रविकिशन बहुते टीवी सीरियल आ बॉलीवुड फिलिमन में काम क चुकल बाड़ें. 300 से बेसी भोजपुरी फिलिमन में काम क चुकल रविकिशन अमिताभ बच्चन का साथे भोजपुरी फिलिम गंगा में नायक रहलन.\nवाराणसी जिला पुलिस आज मिर्जामुराद इलाका से कसाई किहाँ ले जाइल जात दू दर्जन मवेशियन लदले एगो ट्रक के अपना कब्जा में ले लिहलसि. बाकिर कवनो पषु तस्कर धराइल ना काहे कि सब भाग गइले सँ.\nगोरखपुर के गुलहरिया इलाका में झूंगिया बाजार के एगो बूढ़ सड़क पार करत घरी कवनो गाड़ी का चपेटा में पड़ के बहुते घवाहिल हो गइल. ओकरा के इलाज ला गोरखपुर मेडिकल कालेज में भरती करावल गइल बाकिर ओकरा के बचावल ना जा सकल आ ओकर मौत हो गइल.\nयूपी विधानसभा चुनाव के नजर में राखत निर्वाचन आयोग के उड़नदस्ता, पुलिस टीम अउर आयकर विभाग के कइल कार्रवाई में अबले करीब 110 करोड़ के नकदी घराइल बा. आजुऔ साढ़े सताइस लाख से अघिका के नकदी धराइल बा.\nरोहतास जिला के सासाराम नगर से आजु होत फजीरे भइल पुलिसिया कार्रवाई में एगो बदनाम अपराधी अनवर अंसारी 250 पाउच देशी शराब का साथे धरा गइल. ओकरा प साल 2015 में भइल दू गो हत्या समेत अनेके अपराधन के मामिला दर्ज रहल आ पुलिस ओकरा के खोजत रहुवे.\nरोहतासे जिला के काराकाट इलाका से एगो एएसआई अउर एगो सैप जवान के बालू लाद के जात ट्रकन से अवैध वसूली करे का आरोप में गिरफ्तार क लीहल गइल बा.\nगोपालगंज जिला के विजयीपुर इलाका के रामपुर गांव के एगो तीन गो बचवन के माई पारिवारिक कलह से आजिज आ के फाँसी प लटक के आपन जान दे दिहलसि.\nगोपालेगंज के बैकुंठपुर इलाका में एगो निजी अस्पताल में डेलीवरी का दौरान टेरुआ गांव के एगो औरत आ ओकरा बचवो के मौद हो गइल जवना का बाद खिसियाइल घर वाले जम के बवाल कटलें.\nमऊ जिला के मधुबन इलाका में आजु डढवल गांव का लगे रोडवेज बस आ मोटरसाइकिल के टक्कर में नौजवान मोटरसाइकिल चालक के मौत हो गइल. मरेवाला नवही मधुबन इलाका के मर्यादपुर पुरवा के रहुवे.\nयूपी विधानसभा चुनाव के तिसरका दौर के चुनाव आजु शान्ति से चलत बा आ दुपहरिया दू बजे ले 40 फीसदी से बेसी वोट पड़ चुकल बा. आजु 12 जिलन के 69 सीट ला वोटिंग कइल जा रहल बा. यूपी के मुख्यमंत्री अखिलेश यादव, केन्द्रीय गृहमंत्री राजनाथ सिंह आ यूपी के मुख्यमंत्री रह चुकल मायावती समेत अनेके दिग्गज आजु आपन वोट डललन.\nगाजीपुर के गहमर इलाका में काल्हु भइल सड़क हादसा में एगो लइका के मौत का बाद ओकरा गोँव के लोग जम के बवाल काटल आ दू गो ट्रक जरवला का साथही थानो पर तूड़फाड़ कइले रहुवे, आजु एह मामिला में डेढ़ दर्जन से अधिका लोग के पुलिस गिरफ्तार क लिहलसि.\nदेवरिया जिला के बरहज सीट से बसपा विधायक रहल आ राष्ट्रीय ग्रामीण स्वास्थ्य मिशन घोटाला में आरोपी रहल राम प्रसाद जायसवाल के लमहर दिन का बेमारी का बाद काल्हु हरियाणा के गुरूग्राम के एगो निजी अस्पताल में मौत हो गइल. उनुकर उमिर 59 बरीस रहुवे. दस दिन पहिले उनुका के एहीजा भरती करावल गइल रहे.\nन्यायप्रिय राजा विक्रमादित्य के चलावल आ हिन्दू समाज में प्रचलित विक्रम संवत के नयका साल के शुरुआत 28 मार्च से शुरु होखी. एगो विद्वत समाज के बइठक में एकर निर्णय लीहल गइल.\nपश्चिम चंपारण जिला के नौतन इलाका के धूमनगर गांव में आजु एगो घर में आग लाग गइला का चलते 62 बरीस के एगो बूढ़ के मौत हो गइल.\nTags: गाजीपुर, गोपालगंज, गोरखपुर, देवरिया, मऊ, मनोज तिवारी, यूपी विधानसभा चुनाव, रविकिशन, रोहतास, वाराणसी, विक्रम संवत


रिंकू घोष भोजपुरी सिनेमा के रेखा कहाये लगली – Anjoria\nरिंकू घोष भोजपुरी सिनेमा के रेखा कहाये लगली\nभोजपुरी फिल्म “विदाई” के सफलता के बाद लोग रिंकू घोष के भोजपुरी सिनेमा के स्मिता पाटील कहत रहे आ आब उनका के भोजपुरी के रेखा कहल जा रहल बा. रिंकू घोष भोजपुरी सिनेमा के अकेला अभिनेत्री हई जिनका चुनौती वाली भूमिका करे में आनन्द मिलेला. भोजपुरी के तीन गो फिल्मन में रिंकू घोष रेखा जइसन किरदार कइले बाड़ी. जइसे “सुहाग” में ऊ “फूल बने अंगारे” वाला रेखा के झलक दिहली, त “मृत्युंजय” में “गजब” वाली रेखा के. “अवतार” फिल्मो में रिंकू के किरदार रेखा जइसन नायिका के रहे. अब नया बनत फिल्म “एख वरदान” में रिंकू घोष “मुकद्दर के सिकंदर” वाली रेखा के किरदार करत बाड़ी. एहसे जब फिल्म के मुहुर्त का मौका पर सभे लोग रिंकू के भोजपुरी सिनेमा के रेखा के खिताब दे दिहल त रिंकूओ चौंक गइली. रिंकू खातिर त ई सौभाग्य के बाति बा कि लोग उनकर तुलना रेखा से करत बा.\n“आग - एगो आँधी” चार गो बेरोजगार दोस्तन के कहानी ह\nहमार टीवी पर भोजपुरिया समाज के जुटान – ९ जनवरी २०१०


मनोज तिवारी गंगा संकल्प लिहलन, शीतला मंदिर में माथा टेकलन – Anjoria\nउत्तर पूर्व दिल्ली संसदीय सीट से चुनाव जितला का बाद भोजपुरी गायक आ भोजपुरी सिनेमा के मेगा स्टार मनोज तिवारी पिछला शुक वाराणसी चहुॅपलन त ओहिजा उनकर जोरदार स्वागत भइल. क्रिकेट खिलाड़ी, गायक आ अभिनेता का बाद अब राजनेतो का रूप में बुलंदी प चहुॅपल मनोज तिवारी के जिनिगी में हमेशा वाराणसी खास रहल बा से हवाई अड्डा पर उतरते उ सबले पहिले ओह जगहन के प्रणाम कइलन जहां से उनकर जिनिगी के नया नया आ सफल रास्ता तय कइलन.\nमनोज तिवारी बीएचयू से पढ़ाई कइलन आ एहिजा के क्रिकेट टीम के अहम सदस्य रहलन. उनका नेतृत्व में टीम अनेके जीत हासिल कइलसि. अस्सी घाट पर उनका संगीत साधना के प्रदर्शन होखत रहे आ एहिजे से उनकर नाम चमकल शुरु भइल. से अस्सी घाट चहुंप के ओहिजा के लोगन के आभार जतवलन. एहिजे एगो शो के दौरान टी सीरीज के प्रतिनिधि उनका के भजन गावे के आफर दिहले रहे.\nएहिजा से मनोज तिवारी नाव से शीतलाघाट जा के मां शीतला के मंदिर में विधिवत दर्शन पूजन कइलन फेर गंगा के आचमन क के उनकर पीड़ा दूर करे के संकल्प लिहलन. शीतले घाट पर पहिला बेर मनोज तिवारी के आपन प्रतिभा देखावे के मौका मिलल रहे. एहीजे गावल उनकर भजन’शीतला घाट पर काशी में हम जाके शीश नवाई हो…’ बहुत मशहूर भइल आ ‘निबिया के डारी मैया…’ भजन उनका के बहुते प्रसिद्धि दिहलसि.\nकौशलेशनगर जा के मनोज तिवारी अपना माई के गोड़ छू के आशीस लिहलन. चुनावी आपाधापी का चलते ढेर दिन बाद माई से मिले के मौका मिलल रहे से माहौल थोड़ देर ला भावुक हो गइल. मनोज कहेलन कि उनुका जिनिगी में माटी (वाराणसी आ कैमूर के) अउर माई के बड़ा योगदान रहल बा. बतवलन कि माईए का कहला पर भजन के कैसेट बनवले. माई उनकर मार्गदर्शक आ गुरु हई.\nPrevious Post: बॉलीवुड से कदमताल करे का तइयारी में वैष्णवी\nNext Post: बिहार में ‘निरहुआ हिन्दुस्तानी’ के धूम


साहब बुझले पियाज, सहबाइन बुझली अदरख (बतकुच्चन-201) – Anjoria\nसाहब बुझले पियाज, सहबाइन बुझली अदरख (बतकुच्चन-201)\nसाहब बुझले पियाज, सहबाइन बुझली अदरख. ना ना, बतावे के कवनो जरूरत नइखे कि हम गलत कहाउत कहत बानी. असल कहाउत हमरो मालूम बा बाकिर सेकुरल कब कवना बात प बवाल मचा दीहें केहु ना बता सके. आ मतलब बात समुझवला से बा, कहाउत के माने भा ओकरा शब्दन से ना. एह कहाउत के जरूरत एहसे पड़ गइल कि हमरा अखड़ेरे मन कर दिहलसि कि आखर आ आखर के चरचा कर लीं. अब कवनो साहित्यकार से आखर के मतलब पूछब त ऊ कहीहें कि एकर मतलब भइल अक्षर आ ओकरे के भोजपुरी में आखर कहल जाला. बाकिर उनुके घरवाली से पूछब त कहीहें कि बिना घी मक्खन लगावल रोटी के आखर कहल जाला. गाँव वालन से पूछब त कहीहें कि बिना दरी बिछवना के खटिया भा चौकी आखर होला. अब आखर वाली रोटी आ आखर खटिया अखरे नू हो गइल.\nअखरे आखरे से बनल. काहे कि आखर खाएब भा आखर पर सूतब त अखरबे करी. जइसे कि साहित्यिक के अखरत होखी हमार आखर के चरचा. बाकिर अगर आदमी के कुछ अखरे ना त ओकरा के चिक्कन करे के कोशिश कइसे होखी? नया बात, नया विचार सामने कइसे आई? आखर आ आखिरी के एक जगहा राख दिआव त अक्षर के माने समुझल आसान हो जाई. अक्षर जवन आखिरी होला, जवना के अउरी क्षर ना हो सके, अउरी तूड़ल ना जा सके. बाकिर आखिरी अक्षर ना होखे, ऊ त बस आखिरी होला, जवना के बाद जाइल, समुझल, देखल, बतावल ना जा सके. जबकि अक्षर ध्वनि से बनेला. ओह ध्वनि से जवना के बरनन कइल जा चुकल बा ओकरा के एगो बरन, वर्ण, दे के. बरन माने पहिरावा. वर्ण ध्वनि के पहिरावा होला. वर्ण देख के ओह ध्वनि के उचारल जा सकेला. वर्ण व्यंजन आ स्वर दू तरह के होला. स्वर के ऊँच खाल से व्यंजन के उचार बदल जाला आ हर उचार से माने. संस्कृत के 13 स्वर, भोजपुरी में 20 गो, बाकिर हिन्दी में बारहे गो रह गइल. एह बारह बीस का फेर में हिन्दी पढ़निहार अइसन अझूरा जालें कि ओह लोग के भोजपुरी लिखलका पढ़े में दिक्कत होखे लागेला. हिन्दी के आ हिन्दी में पढ़ाई करत करत हमनी का भोजपुरी पढ़ले भुला गइल बानी. लिखल बोलल समुझल सभे कर लेला बाकिर लिखलका पढ़े का बेरा अकबकाए लागेला, कुछ के कुछ पढ़ देला. एकर नतीजा ई होले कि वाक्य के सही मतलब समुझे में फरक पड़े लागेला. त जबले भोजपुरी के एह बाइसो स्वर के उचार ना आई तबले भोजपुरी पढ़े में दिक्कत होखहीं के बा.\nअब भोजपुरी के योद्धा लोग एह समस्या से लड़ल छोड़ मान्यता के लड़ाई शुरु कर देलें बिना सोचले समुझले कि मान्यता के सवाल आई त उच्चारण के समस्या से दू-चार करहीं के पड़ी. अब भोजपुरी के योद्धा लोग हमरा के आखरे सुनावे लागे त ओकर चिन्ता नइखे. आखिर भोजपुरिया सुभाव ह बात कहब खर्रा, गोली लागे चाहे छर्रा. लोग के प्रतिक्रिया का डर से साँच बात कहे से हटल भाषा का साथे अन्याय हो जाई. एहसे कबो कवनो बतकुच्चन हम अखड़ेरे ना लिख दीं. हँ कवनो शब्द अखड़ेरे धियान में आ जाला आ हम ओकरा पर बतकुच्चन कर देनी. जरुरी त इहो नइखे बाकिर बतावत चलीं कि अचानके के अखड़ेरे कहल जाला. शायद एही चलते अखड़ेरे दिमाग में आइल बात कह देबे वाला भा ओह पर अड़ जाए वाला के अक्खड़ कहल जाला. जात जात भोजपुरी के 20 गो स्वरो गिनावत चलीं त बेजाँय ना होखी. तीन गो अ (अर्ध मात्रिक, एकमात्रिक आ द्वि मात्रिक), दू गो आ (दीर्घ आ ह्रस्व), दू गो इ (अर्धह्रस्व आ ह्रस्व), ई, दू गो उ (अर्धह्रस्व आ ह्रस्व), ऊ, चार गो ए (ह्रस्व, अल्पदीर्घ, दीर्घ, अतिदीर्घ), ऐ, ओ के दू गो (दीर्घ आ ह्रस्व), औ, आ ऋ. जरूरत एह बात के बा कि भोजपुरी के विद्वान या त एह स्वरन खातिर वर्ण खोजसु, ना त एकरा के कम करसु. हमरा समुझ से आ, इ, उ, ओ के ह्रस्व रुप आ ए के तीनो अधिका रुप हटावल जा सकेला. बाकिर अ के तीनो रूप बरकरार राखहीं के पड़ी बस ओकरा ला वर्ण तय कर लिहला के काम बा. पढ़्, पढ़, आ पढ़ऽ तब जा के भोजपुरी पढ़ल आसान हो जाई.\nPrevious Post: बाति के बतंगड़ – 1\nNext Post: बाति के बतंगड़\nसही बात बा ।


पर्सा आ बारा में १८ जने में कोरोना संक्रमण पुष्टि – Aapan Birgunj\nपर्सा आ बारा में १८ जने में कोरोना संक्रमण पुष्टि\nवीरगंज, २९ भादो ।\nएक ओर परिक्षण के दायरा घटत जाता दोसरा ओर विरगंज माहानगरपालिका फेर pcr मेसिन किने ख़ातिर व्यस्त देखल जा रहल बा । कोरोना अस्पताल में बीमार आदमी ना भईला से बन्द कईल जा रहल बा त दोसरा ओर नया कोरोना अस्पताल के उद्धघाटन समारोह हो रहल बा ।\nयी अवस्था मे आजु पर्सा आ बारा के अउरी १८ जने में कोरोना संक्रमण के पुष्टि भईल बा । नारायणी अस्पताल के प्रयोगशाला में एतवार के संझिया कईल परीक्षण में पर्सा के ८ आ बारा के 1१० जने में कोरोना संक्रमण पुष्टि भईल बा ।\n२९० जने के स्वाब नमूना परीक्षण कइला पर ५ महिला समेत १८ जने में कोरोना संक्रमण देखल गईल नारायणी अस्पताल के प्रवक्ता डा. अतुलेश चौरसिया जानकारी करवले । संक्रमित में १७ साल के उमर से ले के ७४ साल तक के बा लोग ।\nउ लोग के सिटी भ्यालु १५ से ले के २४ तक रहल बा प्रवक्ता डा. चौरसिया बतवले । संक्रमित होखे में पर्सा वीरगंज महानगरपालिका के ५ जने, बड़ेरवा, परवानीपुर आ पटेरवा सुगौली गावं पालिका के १/१ जने रहल बा लोग । ओइसे ही बारा जीतपुर सिमरा के ६ जने, सिमरौन गढ़ के ३ जने आ सवर्ण गावं पालिकाका के १ जने संक्रमित रहल बाड़े ।


दसईं आ भूत : दिलीप पैनाली | जोगीरा\nHome आलेख दसईं आ भूत : दिलीप पैनाली\nपरनाम ! स्वागत बा राउर जोगीरा डॉट कॉम प, आयीं पढ़ल जाव दिलीप पैनाली जी के लिखल दसईं आ भूत, रउवा सब से निहोरा बा कि पढ़ीं आ आपन राय जरूर दीं, अगर रउवा दिलीप पैनाली जी के लिखल दसईं आ भूत अच्छा लागल त शेयर जरूर करी।\nलइकाईं में दसईं चढ़े का रात में आजी बस एकही चिन्ते सुते।ऊ चिन्ता रहे रतिगरे हमनी का नाभी, तरूआ,बाँह, गरदन आ आँख में काजर लगावल। आ ओने माई करिया कपड़ा में लहसुन गुंथ के गरदन में पहिरावे का चिंते सुते। हाईस्कूल में गइला का बाद लड़ लड़ ई बंद करवइनी सऽ।\nदसईं चढ़ला का बाद मुरघटिया का ओर गइल साफ मना रहे। अकसर आजी कहे जे दसईं में डाइन मुर्दा उखाड़ के खेलावे ली सऽ ,अगर जो केहू गलतियो से देख लिहल त ऊ पागल हो जाला।\nआईं सभन अइसने एगो घटना सुनावे जा रहल बानी।बात सन 1988 ई.के हऽ, इहे दसई चलत रहे। अगौथर बाजार पर दुर्गा जी धराइल रहली। बबन काका का निर्देशन में एगो नाटक बाजार पर होत रहे। हम आ बबलूआ नाटक देखे गइल रहीं सऽ। हमरा घर से बाजार एक किलोमीटर ले पड़ी।नाटक खत्म होखे से पहिलहीं लगभग रात के सवा बारह बजत होई घरे चल दिहनी सऽ।\nतिराभांती रास्ता धइले जब अपना घरारी का बेल का लगे पहुँनी स त बेल पर चिड़ई का फड़फड़इला के आवाज सुनाइल। अइसे त अंजोरिए रात रहे बाकिर अन्हरिया रात में कुछ खड़खड़इला पर जइसन डर लागेला अउसने डर ओह बेल तरे लागल। केहू केहू से कुछ ना कहल आ आगा बढ़ चलल। हर साल जस ओहू साल चँवर में बरारी आ गइल रहली सऽ। बबलूआ दँवरी लगइले रहे। माने लम्हर डोरा के दू गो खूँटा में बान्ह ओह में आठ गो बंशी बनहले रहे।\nजब घर का लगे पहुँचल त ऊ कहलस हो भाई चलऽ ना मोहार पर बंशिया देखले आवल जाव। बेल आला घटना से मन डेराइल रहे त हम मना कर दिहनी। लेकिन ओकरा जिद्द प जाए के पड़ल।मन में सोचहूं लगनी जे बेल पर त चुड़इल रहेले लेकिन हे चँवर का रास्ता में त भूत प्रेत के बात नइखीं सुनले। एह से एने जाए में कवनो खतरा नइखे,निडर हो चलल जाव। कुछे दूर आगे बढ़ल रही की बिनेसर बाबा से सुनल कहानी मन पड़ गइल। कइसे उनका के एगो प्रेत चँवरा से पीठिआवत खिल्ली खेत ले आइल रहे। ताले हमनी बढ़त जरठुआ पर का इनार का लगे पहुँच गइनी सऽ।\nदसईं आ भूत\nओजा के दृश्य बरणन करे में रोंवा ठाढ़ हो रहल बा। अचानक ओह इनार से डेरावन आवाज निकले लागल। बुझाय की आदमी पागल हो जाई। समझ में ना आइल जे आखीर ओह इनार में का रहे जवन अइसन आवाज उत्पन्न करत रहे। ई उहे इनार रहे जवना में देवलाल महतो बो गिरियो के बांच गइल रही। हमरे बाबू जी बिसन बेर ढ़ुक के जवना इनार के उड़ाह कइले रहस ओह में अइसन का समाइल बा ! तरह तरह के बिचार मन में आवे लागल। ओने आवाजो पहिले से तेज होखे लागल। मति का, का जाने का हो गइल, बस मुंह से अतने निकलल भाग बबलू भाग ना त जान ना बांची। एके सांस में दुआर पर पहुँच चुपचाप सुत गइनी सऽ।\nपढ़ाई लिखाई ला हम छपरा रहे लगनी। ओने बबलूआ पगला गइल। आजो ऊ अउसने बा। भेंटइला पर आजो परणाम दिलीप भइया कहेला। ना खाए के सुध ना पहिरे के सुध सब इलाज बेकार हो गइल। सायद ओकरा पर कवनो आत्मा के छाया पड़ गइल,बा कवनो डाइन कऽ दिहलस हम आजो इहे सोचेनी!!!\nपिछला लेखबंशी | भोजपुरी कहानी | संजीव कुमार सिंह\nअगिला लेखभोजपुरी लघुकथा बटवारा : संगीत सुभाष\nVinay Anand Gujarati Film Mangal Phera isaSuperhit


खुदकुशी करे वालन पर ममता जन करीं – बतंगड़ – 89 – Anjoria\nजून 24, 2018 बतंगड़, ममता जन करीं\nममता बनर्जी देश के पीएम बने ला पूरा जोर शोर से लागल बाड़ी. अगर सीधे हाथ ना हो पाई त हाथ टेढ़ो करे उनुका आवेला. आ हाथ वालन के एकर पूरा अनुभव बा. हमार उनुका से एके गो निहोरा बा कि हे ममतामयी दीदी, हे जम्हूरियत के देवी, तोहरा राज में खुदकुशी करे वालन पर ममता देखवला के जरुरत नइखे. ऊ लोग खुदकुशी कर पावे ओहसे पहिलहीं ओह लोग के जेल में डाल द. ई मत सोचऽ कि ओकर सबूत कहाँ से ले आवल जाई. सबले बड़का सबूत त इहे बा कि ई लोग तोहरा राज में रहिओ के तोहार खिलाफत करत बा. बंगाल के डायरेक्ट एक्शन वाला दिन भुला गइल बा. आ एही चलते तोहरा कार्यकर्तन के डायरेक्ट एक्शन करे के पड़त बा. अब पुरुलिया में हालही में दू गो लाश गाछ भा पोल पर लटकत मिलला का बाद पुलिस का तरफ से आइल बयान कि ई खदकुशिओ के मामिला हो सकेला हमरा के एगो पुरान चुटकुला ईयाद करा दिहलसि. पुलिस एक बेर एगो साहित्यप्रेमी के गिरफ्तार क के ओकरा पर आत्म हत्या करे के कोशिश करे के आरोप लगवलसि. अदालत पुछलसि कि एकर सबूत का बा कि ऊ खुदकुशी कइल चाहत रहुवे, पुलिस के सहज जवाब रहुवे कि तीस गो कवियन का बीचे ई आदमी अकेले बइठल रहुवे हुजूर. आ एही तर्ज पर जे लोग बंगाल में रहिओ के तोहार खिलाफत करत बा ओहू लोग के खुदकुशी करे का कोशिश का आरोप में जेल में डालल जा सकेला.\nसचहूं खुदकुशी करे के एहले बढ़िया सुबूत का हो सकेला. आ बंगाल में रहे वाला लोग अगर तोहरा ममता भरल शासन से खुश नइखे त मुअले नू चाहत बा. ओकरा के खुदकुशिए नू कहल जाई. एहसे हमार एके गो निहोरा बा कि एहसे पहिले कि कुछ अउर लोग खुदकुशी करे का राह पर आगा बढ़े ओहसे पहिलहीं ओह लोग के गिरफ्तार कर लेबे के फरमान जारी कर द दिदिया. आ पुलिस वाला त बस तोहरा एक इशारा पर सबकुछ करे ला तइयार बइठल बाड़ें. बस चिन्ता एकही बा कि ओतना जेल कहाँ से ले आवल जाई काहे कि दिनो दिन एह खुदकुशी करे वालन के गिनिती बढ़ले जात बा. देखऽ तोहरा लगे कुछ ना कुछ उपाय जरुरे होखी. आखिर बंगला देश से आवे वाला घुसपैठियन ला , सगरी इन्तजाम होइए जा रहल बा तोहरा बंगाल में.\nबाकिर ओहू ले बड़ चिन्ता ई होखे वाला बा कि बहुते हिन्दू लोग अब मोदी से नाराजगी देखावत बाड़ें कि जब ई हिन्दू ला कुछ करते नइखन त इनुका के भोट काहे दीहल जाव. ई लोग तरह-तरह के नाम पर, तरह-तरह के बहाना बना के अपना के हिन्दू जतावत मोदी के खिलाफ हवा बनावे में लागल बाड़ें. सुनत बानी कि ओह लोग के लुभावे -बझावे ला बड़का विरोधी गोल आपन खजाना खोल के बइठल बा आ अगिला चुनाव आवत आवत बहुते लोग ओह खजाना में से आपन-आपन बखरा उठावे का फेर में लाग गइल बा. केहू आरक्षण विरोध का नाम पर, केहू पेट्रोल डीजल का नाम पर, केहू इन्कम टैक्स का नाम पर अपना के नोटा वाला बनावे-बतावे में लागल बा. इहो लोग त एक तरह से खुदकुशिए करे का राह पर बा. जानत बानी कि शान्ति प्रेमी लोग एह लोग के साथे ले के पूरा देश के शान्त करे के बेंवत रखले बा. बस समय का इन्तजार में बा लोग. कबो एह बहाने त कबो ओह बहाने ई लोग आपन गिनिती बढ़वले जात बा आ बाकी हिन्दुस्तान एह गलतफहमी में जी रहल बा कि शान्ति आ सद्भाव बनवले राखे के सबले सहज राह इहे बा कि अपना दुश्मन के गले लगा ला. ओकरे साथे हो ल.


Bhojpuri Movies Superstar Khesari Lal Yadav Birthday Special Story read in Bhojpuri Litti Chokha Bhojpuri Spl: आज ह ‘ठीक है..’ सिंगर खेसारी लाल यादव के B'Day, पढ़ीं उनकर फर्श से अर्श तक पहुंचे के कहानी– News18 Hindi\nBhojpuri Spl: आज ह ‘ठीक है..’ सिंगर खेसारी लाल यादव के B'Day, पढ़ीं उनकर फर्श से अर्श तक पहुंचे के कहानी\nआज खेसारी लाल यादव के जन्मदिन (Khesari Lal Yadav Birthday) हs. खेसारी (Khesari Lal Yadav) के बचपन भी बहुते कठिनाई में गुजरल. पढ़े के दौर में उनका हाथ में भैंस के पगहा आ गइल. उनके पिताजी दिल्ली के ओखला के संजय कॉलोनी फेज2में एगो झुग्गी में रहस आ चना बेंचस. खेसारी जब बड़ भइलें त उहो करीब2साल तक अपना पिता के साथ ऊहें दिल्ली रहके लिट्टी-चोखा बेचलें आ ओही पइसा से गाना के कैसेट निकललें.\nLast Updated : March 15, 2021, 14:01 IST\nमेहनत के साथे जब किस्मत के जोग होला त इंसान सफलता के शिखर पर पहुँच जाला बाकिर रउआ मेहनत करत रहीं लेकिन किस्मत के छौंका ना लागे त जीवन में कुछ विशेष हासिल ना होई. कहे के माने बा कि किस्मतवो ओकरे पंजरी बइठी जे लागल रही, चलत रही, कोशिश करत रही. आज इ बात के सच साबित करे वाला एगो कलाकार के जनम दिन ह, उनके नाम ह खेसारी लाल यादव (Khesari Lal Yadav)...ठीक है?\nठीक है...एही से कहनी हं कि खेसारी के सबसे मशहूर गीत के बोले बा ‘ठीक है’ (Thik Hai). इ गाना खेसारी के रातो रात देश दुनिया में दूसरा भाषा के लोगन में भी मशहूर कर देलस. जइसे लॉलीपॉप लागेलू (Lollypop Lagelu) से पवन सिंह (Pawan Singh) दुनिया में हिट भइलें ओसहीं इ गाना खेसारी खातिर वरदान साबित भइल. आज खेसारी लाल भोजपुरिया सिनेमा संसार से आगे निकल के हिन्दी पट्टी में भी जानल-सुनल-पहचानल जाए लागल बाड़ें, बाकिर इ अचानके ना भइल. एकरा पीछे उनके बीसियों साल के संघर्ष बा. उनका के लोग देसीपन आ ठेंठ भोजपुरी खातिर पसंद करेला.\n15 मार्च 1986 के दिन जनमल खेसारी के शुरूआती जीवन बड़ा मुश्किल में रहल बा. उनके जनमें बड़ा गजन में भइल. उनके घर कच्चा रहे आ बारिश के वजह से ढह गइल रहे. एही से उनकर माई उनके पड़ोसी के पक्का मकान में जन्म देहली. खेसारी तीन भाई में सबसे छोट हउवें. उनका संयुक्त परिवार में चाचा-चाची अउरिओ लोग के चार गो लइका आ इनके माई-बाप, भाई लोग बा. खेसारी के बचपन भी बहुते कठिनाई में गुजरल. पढ़े के दौर में उनका हाथ में भैंस के पगहा आ गइल. उनके पिताजी दिल्ली के ओखला के संजय कॉलोनी फेज2में एगो झुग्गी में रहस आ चना बेंचस. खेसारी जब बड़ भइलें त उहो करीब2साल तक अपना पिता के साथ ऊहें दिल्ली रहके लिट्टी-चोखा बेचलें आ ओही पइसा से गाना के कैसेट निकललें.\nखेसारी शुरूये से गावे बजावे में ध्यान लगावे लगलें. उनके गाँव रसूलपुर में ही महाभारत अउरी रामायण के कथा गाके सुनावे वाला उनके गुरु कमलाकांत मिश्र व्यास खेसारी के झाल बजावे के काम सौंप देहलें. खेसारी झाल बजावे के साथ कोरस गावत रहलें. फेर धीरे-धीरे आगे गावे लगलें. एहीजा से उनका गायकी के शुरुआत भइल. खेसारी के असली नाम शत्रुघ्न कुमार यादव हऽ. उनके खेसारी नाम पड़ला के पीछे वजह उनके खूब बोलल अउरी उनके हाजिरजवाबी बा आ खेसारी अइसन अनाज होला कि ओकर एको दाना खेत में गिर गइल त ऊ पूरा खेत में पसर जाला. खेसारी लाल यादव के साथ भी उहे भइल. ऊ अइलें भोजपुरी में आ अइसन फइललें कि पूरा भोजपुरी इंडस्ट्री में पसर गइलें.\nखेसारी के एल्बम लगातार हिट होखे लागल आ ऊ बिहार में काफी लोकप्रिय हो गइलें. उनके स्टेज शो मिले लागल. साल 2012 में आलोक कुमार एगो फिल्म बनावत रहलें. ऊ खेसारीलाल के साइन कर लेहलें. उनके अपोजिट स्मृति सिन्हा रहली. फिल्म ‘साजन चले ससुराल’ खेसारी के प्रसिद्धि के खूब भुनवलस. फिल्म कई महिना तक सिनेमाघर में लागल रहल अउरी खेसारी अपना पहिलके फिल्म से स्थापित हो गइलें. ओकरा बाद उन कर लगातार7गो फिल्म सफल भइल. खास क के उनके फिल्म ‘जान तेरे नाम’ अउरी ‘नागिन’ उनके बतौर स्टार भोजपुरी में पहचान दिवअलस.\nखेसारी के ‘लौंडा नाच’ दर्शकन के बीच काफी लोकप्रिय बा. उनके एल्बम आ फिल्म में औरत बनके उनकर कइल नृत्य खूब देखल जाला. खेसारी पारंपरिक गायकी त नइखन सिखले लेकिन उनकर खाँटीपन दर्शकन के खूब लुभावेला. ऊ अपना फिल्म में आपन देसी संवाद अदायगी आ भाव-भंगिमा खातिर जानल जालें. उनके प्रशंसक उनके गोविंदा के भोजपुरी अवतार मानेलें. संजोग से, उनकर पहिला फिल्म के नाम भी गोविंदा के सुपरहिट फिल्म ‘साजन चले ससुराल’ ही रहे. खेसारी, जे कबो सीडी कैसेट के किंग रहलें, ऊ सिनेमा दर्शकन के भी दिल के राजा हो गइलें. फिल्म के अच्छा बिजनेस उनके भोजपुरी सिनेमा में स्थापित कर देलस आ ओकरा बाद उनका सामने फिल्मन के लाइन लाग गइल. आवे वाला बरिसन में उ हिट पर हिट फिल्म देहलन आ ई सिलसिला अभियो चलिए रहल बा.\nखेसारी के जोड़ी काजल राघवानी के साथे काफी हिट बा आ ई जोड़ी कई गो सफल फिल्म देले बा. खेसारी लगातार फिल्म कर रहल बाडें. एकाध साल से उनके तनी हटके फिल्म आ रहल बा. जइसे 2018 में ‘संघर्ष’, ‘डमरू’ आ 2019 में ‘भाग खेसारी भाग’ जवन खेल पर आधारित बा. खेसारी 2019 में कलर्स के सुपरहिट शो बिग बॉस में भी शामिल भइलें आ अपना सीधापन से दर्शकन के पसंदीदा बन गइलें.\nखेसारी के भोजपुरिया डिजिटल स्टार भी कहल जाला. जब उनके कवनो गाना डिजिटल प्लेटफार्म पर रिलीज होला त देखते देखते उ व्यूज में मिलियन्स में पहुँच जाला. खेसारी के नाता विवाद से भी जुड़ल रहल बा. उनके हमेशा अश्लील गाना गावे आ फिल्मावे खातिर विरोध झेले के पड़ेला.\nखेसारी के फिल्मोग्राफी के बात कइल जाव त उनके उल्लेखनीय फिल्म में कुछ नाम बा जइसे साजन चले ससुराल 1 और 2, नागिन, दूध का कर्ज, जानेमन, धड़कन, खिलाड़ी, मेहंदी लगा के रखना 1 और 3, हीरो नंबर 1, शोला और शबनम, जिला चंपारण, दबंग सरकार, भाग खेसारी भाग, कूली नंबर 1 आदि. खेसारी एह साल भी अपना फैंस खातिर कई गो फिल्म लेकर आवे वाला बाड़न बाकिर, उनके गाना त हमेशा रिलीज होते रहेला. बाप जी, बबुआ बवाली, बलमुआ कइसे तेजब, हेराफेरी, जानम2उनके हाल में रिलीज होखे वाला फिल्म बाड़ी सन.\nखेसारी लाल यादव के जन्मदिन पर उनके शुभकामना!\n(लेखक मनोज भावुक भोजपुरी सिनेमा के जानकार हैं.)\nBhojpuri khesari lal yadav Pawan singh


यूक्रेन-एक अन्य परिपेक्ष – Hum Bhojpuria\nयूक्रेन-एक अन्य परिपेक्ष\nहरेन्द्र कुमार पाण्डेय\n3 मार्च, 2022 के बिहार के मुख्यमंत्री के एगो बयान खूब चर्चा में आइल। उ साफतौर पर कहले जे उनका मालूम ना रहल ह कि भारत के हजारो-हजार पढुआ यूक्रेन जइसन देश में पढ़े गइल बाड़न। ए से नितीश कुमार के ईमानदारी त झलकता, साथही ईहो जाहिर होता कि भारत के भाग्य बिधाता लोग ईहाँ के जमीनी हालत से कतना अनभिज्ञ बा। शिक्षा जगत में फइलल अराजकता आ माफियागिरि राजनीति खातिर एगो बड़ा हथियार जइसन उपयोग होत रहल बा।\nखैर ई बिषयान्तर समझ के आगे बढ़ल जाव। अपना देश में चूँकि शिक्षा के बुनियाद अंग्रेजी पद्धति पर आधारित बा हमनी के ना केवल जानकारी के बल्कि सोचे के भी जड़ ब्रिटेन आ अमेरिका जइसन बा। भारत के अखबार आ टी.वी. पश्चिम के कब्जा में बा जवना कारण हमनी के सोच आ समझ ओकरे विचार से अवगत बा। रूस-यूक्रेन युद्ध के पीछे के इतिहास जानल जरूरी बा। द्वितीय विश्वयुद्ध में रूस विजेता के तरह उभरल आ सबके मालूम बा कि दुनिया के राजनीतिक ध्रुवीकरण भइल। पूर्वी यूरोप पर रूस के आधिपत्त्य हो गईल- इहाँ तक कि जर्मनी के दू हिस्सा हो गइल। 1953 में स्टालीन के मृत्यु के बाद खुरस्चेव के शासनकाल में रूस तेजी से औद्योगीकरण के ओर बढ़ल आ साथ-साथ ओकरा क्षमता में भी वृद्धि भइल। लेकिन 80 के दशक में उदारीकरण के बयार के साथ ही वैश्वीक बाजार के आँधी में सोवियत पिछड़ गइल। अन्ततोगत्त्वा, सोवियत संघ 15 देश में विभक्त हो गइल---रूस, यूक्रेन, जौर्जिया, बेलारूस, उजबेकिस्तान, अर्मेनिया, अजेरबिजान, कजारिस्तान, कैरिस्तान, माल्डोवा, तुर्केनि, तुर्कमेनिस्तान, ताजिकिस्तम आ लाटिवा। इहाँ जानल जरूरी बा जे रूस एशिया आ यूरोप दुनो महादेश में फइलल बा लेकिन ओकर आत्मा यूरोप में ही बसेला। आ इहे कारण बा कि रूस के दुश्मनी यूरोपीय देशन से हमेशा रहल बा।\nअब एक नजर यूक्रेन के स्थिति पर डाल लीहल जाव। द्वितीय विश्वयुद्ध के बाद 19 मार्च, 1918 में यूक्रेनियन कांग्रेस आ सोवियत रूसी सोवियत के बीच समझौता भइल। एकरे बाद यूक्रेन हो गइल यूक्रेनियम सोवियत गणतन्त्र। रूस आ यूक्रेन मिलके सोवियत संघ गणराज्य के स्थापना कइले रहे। संक्षेप में यूक्रेन सामाजिक आ राजनैतिक रूप से रूस के नजदीक रहल बा। सोवियत संघ के विघटन के बाद भी दूनो में संबंध में खास गिरावट ना देखल गइल रहे। तब बर्तमान युद्ध के कारण का बा?\nदिसम्बर, 2013 में अमेरिका के दूनो मुख्य राजनीतिक दल के सदस्य जॉन मैकॉन (रिपब्लिक पार्टी) आ क्राईस मर्फी (डेमोक्रेटिक पार्टी) यूक्रेन में आइल रहस। भीड़ के संबोधित करे के क्रम में वो सब के बक्तव्य रहे—यूक्रेन यूरोप के बेहतर बना सकता आ यूरोप यूक्रेन के। यूक्रेन के आपन बेहतर भविष्य खातिर यूक्रेन स्वाधीन आ स्वतंत्र बा। हमनी एजा ई बतावे चाहत बानी कि अमेरिका यूक्रेन के पक्ष में बा।\nएही बीच यूरोपियन यूनियन के स्थापना भइल आ समस्त यूरोप में एक मुद्रा “यूरो“ के चलन शुरू हो गइल। बतावे के जरूरत नइखे कि विश्व व्यापार अमेरिकन डॉलर आ यूरोपियन यूरो से ही चलेला। आर्थिक वैश्वीकरण के बाजार यूक्रेन के प्रभावित कइलस। लेकिन नवम्बर में यूक्रेन के जनता भी दू भाग में बँट गइल। एक त नया हवा के पक्ष में जहाँ सबकुछ चकाचौंध करत रहे जेकरा के आधुनिक तकनीक इंटरनेट, मोबाईल हवा देत रहे। दोसर जवना के जड़ सोवियत समाजतंत्र में रहे। नतिजन सोच त बदल गइल लेकिन यूक्रेन के आधारभूत ढाँचा रसियन रह गइल। इहाँ तक कि यूक्रेन अपना परमाणु संयंत्र जवन चर्नोबाइल में बा खातिर नाभिकीय इंधन रूस से ही लेला।\nयूक्रेन से रूस के संबंध खुला तौर पर सामने आइल जब रूस क्रिमीया राज्य के अपना में मिला लीहलस आ पश्चिमी प्रभाव में यूक्रेन, नाटो के सदस्यता के ओर बढ़े लागल। अमेरिका कवनो ना कवनो बहाना से यूक्रेन के फंड देबे लागल।\nफरवरी 2012 में पुतीन के राष्ट्रपति पद संभलला के बाद रूस भी अपना पुराना गौरव प्राप्त करे के दिशा में पुरजोर कोशिश करे लागल। यूक्रेन जवन सोवियत संघ के प्रमुख हिस्सा रहे ओकरा के अमेरिकन ब्लॉक में जात उ कइसे सहे। एकरा के घेरे खातिर उ आपन तैयारी बहुत दिन से करे लागल रहे। लेकिन पश्चिमी मिडिया ओह चीज के प्रचार ना कइल। इहाँ तक कि जब रूस अपना सेना में यूक्रेन के तीनों ओर से घेराबंदी करत रहे त अमेरिका का ओकर पिछलग्गू यूरोपीय देश यूक्रेन के पीठ थपथपावत रहे।\nइहाँ हम प्रसंग से बाहर आवेके अनुमति ले तानी। इंटरनेट का युग में एगो धारण जन्मल बा कि हम सब जानतानी। आ हमरा जानकारी के अलावा बाहर कुछ होईए ना सके। अमेरिका एह सोच आ समझ के पुरोधा बा। कुछे दिन पहिले अफगानिस्तान में जवन घटल ओकरा से कवनो शिक्षा ना मिलल। टी.वी. में रोज दिखावल जाय जे तालिबानी विद्रोही के काबुल आवे में कम-से-कम 40 दिन लागी। लेकिन एक हफ्ता के अंदर ही तालिबन काबुल पर दखल कर लिहलस।\nठीक एही तरह पश्चिमी दुनिया आराम से रहे रूस गीदड़ भड़की देता। ओकरा युद्ध करे लायक सामर्थ नइखे। ओने रूस आपन सेना बेलारूस होके यूक्रेन में ढूकावे लागल। यूक्रेन के राष्ट्रपति सबका से गुहार लगावे लगलन। अब सब लोग रूस से ओके बचावे मे ब्रिटेन, फ्रान्स, अमेरिका जइसन देश फुफकारे लगलन। रूस से व्यापार बंद करे के एक पर एक घोषणा होखे लागल। सभे चिल्लात रहल जे रूस से लड़ाई मे हमनी यूक्रेन के साथ बानी लेकिन केहू लड़े ना आइल।\nलड़ाई बंद करे के एके गो शर्त पुतिन बतवले-यूक्रेन आ पश्चिमी देश ई शर्त मानलेव कि उ नाटो के सदस्य ना बनी। नाटो माने नॉर्थ अटलांटिक ट्रिटी अर्गरनाइजेसन जवना में अमेरिका सहित यूरोप के करीब-करीब सब देश बा। एकर, महत्वपूर्ण उद्देश्य बा जे कवनो सदस्य देश पर आक्रमण पूरा नाटो बिरादरी पर आक्रमण समझल जाई। अब एही बात के बहाना के तरह इस्तेमाल करत अमेरिका कहता यूक्रेन चूँकि नाटो के सदस्य नइखे ओकरा खातिर हमनी का लड़ ना सकीला। लेकिन युद्ध के सामान के आपूर्ति करब। पूरा प्रदर्शन के सुयोग आ गइल बा। खैर ई सूजोग रूस के पक्ष में भी ओतने बा। लड़ाई अभी चल रहल बा।\nअब थोड़ा यूक्रेन के भौगोलिक स्थिति भी देख लिहल जाव। पूर्वी यूरोप में रूस का बाद यूक्रेन के क्षेत्रफल सबसे ज्यादा बा 6,03,623 वर्ग किलोमीटर। अधिकांश जमीन कृषि योग्य बा जवना से ई दुनिया में सबसे अधिक अनाज निर्यात करेवाला देसन में शामिल बा। यूक्रेन में प्राकृतिक संसाधन के भी प्रचुरता बा जेमे लिथियम आ प्राकृतिक गैस जइसन महत्त्वपूर्ण खनिज बा। एकरा पश्चिम में पोलैंड, स्लोवाकिया, उत्तर में बेलारूस, दक्षिण में रोमानिया आ पूर्व में रूस बा। पश्चिम छोड़ के तीन ओर से ई रूस का बंलारूस से घिरल बा।\nयूक्रेन के अर्थव्यवस्था कृषि पर आधारित बा। लेकिन कंट्रोल सरकारी कंट्रोल वाला पुरान व्यवस्था से बाहर निकलल ओकरा खातिर कठिन रहल बा। दु शब्द में कहल जाव त यूक्रेन के एक श्रेणी आज भी पुराना सरकारी नियंत्रण वाला व्यवस्था के पक्षपाती बा। आ ई एगो बड़हन कारण बा वर्तमान युद्ध के। समाज के एक श्रेणी आधुनिकीकरण के पक्ष में बा जबकि एक पक्ष पुराना सिस्टम के पक्ष बा। 2000 साल से यूक्रेनियन सरकार आधुनिकीकरण के पक्ष में रहल बा। 2012 में राष्ट्रपति विक्टर यानूकोव यूरोपियन यूनियन से जुड़े वाला समझौता कइले ओकरे बाद रूस आवे वाला दिन में आपन नुकसान के अंदाज लगावे लागल। काहे कि रूस के मुख्य व्यापार के हिस्सेदार यूक्रेन ही रहे।\nअब पुराना विचार वाला के सरकार विद्रोही बतावे लागल जबकि रूस ओह ग्रुप के समर्थन करे लागल। ई ग्रुप द्वारा एगो आंदोलन चले लागल जवना के “यूरोमयदान” कहल जाला। संक्षेप में वर्तमान युद्ध के पृष्टभूमि सन 2000 से तैयार होखे लागल रहे। अब जबकि अमेरिकन बर्चस्व के कमजोरी जग जाहिर होखे लागल बा रूस आपन पुराना बर्चस्व हासिल करबे करी। यूक्रेन के युद्ध कवनो आखिरी युद्ध नइखे। ई त शुरूआत बा। भारत खातिर ई बड़का संदेश बा। इहाँ त पहिलहीं से समाज बंटल बा। एकर सुयोग लेवे खातिर कब के मोहरा बन जाई समझल मुश्किल बा। बर्तमान सरकार अपना पुरान गुट निरपेक्ष वाला नीति के अनुशरण कर रहल बा जवना के चिरशत्रु पाकिस्तान भी सराहना कर रहल बा। स्थिति भयंकर बा। ई लड़ाई उन्नत देसन के अंदर उपजत असुरक्षा के भाव बा। अपना के ऊपर रखे खातिर उ सब कुछ भी करे खातिर तैयार बारन। आज के तारीख मे जबकि ज्ञान पर सबकर अधिकार भइल जाता, उन्नत देसन के कमाई के रास्ता कम भइल जाता। हथियार के बिक्री ओ सबके कमाई के मुख्य स्रोत बा। लड़ाई हथियार बाजार के असल प्रदर्शनी बा। त उक्रेन आ रूस के बीच चले वाला लड़ाई के पीछे उहे मकसद बा। भारत जइसन देसन खातिर ई बहुत बड़ा शिक्षा बा। हमनी का जात धर्म से ऊपर उठ के राष्ट्र खातिर सोचे के समय आ गइल बा। उक्रेन मे मेडिकल पढे खातिर आपन लड़ीकन के ना भेजे के पड़े ओह दिशा मे सोचे के चाही।\n« रूस-युक्रेन युद्ध माने बरबादी के मंजररूस-यूक्रेन युद्ध »


अमिताभ के आवाज के नकार दिहलसि आकाशवाणी – टटका खबर\nजन्मदिवस 11 अक्तूबर के अवसर पर\nअपना दमदार आवाज आ अभिनय के दम पर दर्शकन के दीवाना बनावे आ हिन्दी फिलिम इंडस्ट्री के शहंशाह कहाए वाला अमिताभ बच्चन के अपना शुरूआती दिन मे उहो दिन देखे पड़ल जब उनका आवाज के छाँट दीहल गइल.\nअपना शुरुआती समय में अमिताभ बच्चन आकाशवाणी में आवेदन दिहलन बाकिर काम ना मिलल काहे कि आकाशवाणी उनका आवाज के सही ना मनलसि. इहे ना फिलिम “रेशमा और शेरा” मे अपना बढ़िया आवाज का बावजूद उनका मूक भूमिका सकारे पड़ल.\n11 अक्टूबर 1942 के इलाहाबाद मे जनमल अमिताभ बच्चन अपना करियर के शुरूआत कलकत्ता मे बतौर सुपरवाइजर शुरू कइले जहां उनका 800 रूपिया महीना तनखाह मिले. साल 1968 मे कलकत्ता के नौकरी छोड़ मुबई आ गइलन. काहे कि अमिताभ बच्चन दिलीप कुमार से प्रभावित रहले आ अभिनेता बनल चाहत रहले.\nसाल 1969 मे अमिताभ बच्चन के पहिला बेर काम मिलल ख्वाजा अहमद अब्बास के फिलिम “सात हिंदुस्तानी” मे. लेकिन एह फिलिम के फ्लाप भइला का चलते दर्शकन पर कवनो छाप ना छोड़ पवले अमिताभ.\nअगिला साल 1970 मे अमिताभ बच्चन के मौका मिलल राजेश खन्ना संगे फिलिम “आनंद” मे काम करे के. राजेश खन्ना जइसन सुपरस्टार के रहतो अमिताभ बच्चन दर्शकन के धेयान अपना ओरि खींचे में सफल रहले आ उनुका के सहायक अभिनेता के फिल्म फेयर पुरस्कारो मिलल ओह किरदार खातिर.\nनिर्माता प्रकाश मेहरा के फिलिम “जंजीर” अमिताभ बच्चन के सिने कैरियर के महत्वपूर्ण फिलिम साबित भइल आ एह फिलिम के सफलता का बाद अमिताभ बच्चन फिल्म इंडस्ट्री मे बतौर अभिनेता आपन पहचान बनावे मे कामयाब हो गइले. मजे के बात ई रहल कि जंजीर के रोल संजोगे से मिलल रहे अमिताभ के. पहिले एह रोल खातिर देवानंद के कहल गइल. ऊ ना कइले त राजकुमार से बात भइल. बाकिर उहो मना कर दीहले त अभिनेता प्राण प्रकाश मेहरा के अमिताभ बच्चन के नाम सुझवलन आ उनकर फिलिम “बांबे टू गोवा” देखे के कहलन. फिलिम देख प्रकाश मेहरा बहुते प्रभावित भइले आ अमिताभ बच्चन के बतौर अभिनेता अपना फिलिम ला चुन लीहले.\nजंजीर के निर्माण के दौरान एक दिन स्टूडियो मे शूटिंग होखत घरी राजकपूर अमिताभ के आवाज सुनलन. तब ऊ ना जानत रहलन कि ई केकर आवाज ह. ऊ कहलन कि एक दिन एह दमदार आवाज के मालिक फिल्म इंडस्ट्री के बेताज बादशाह बनी.\n“जंजीर” के सफलता का बाद अमिताभ बच्चन बढ़िया अभिनेतन में गिनाए लगलन आ फिल्म उद्योग मे उनकर पहचान “एंग्री यंग मैन” के बन गइल. साल 1975 मे यश चोपड़ा के निर्देशन मे बनल फिलिम “दीवार” अमिताभ बच्चन के पिछलका सगरी फिलिमन के रिकार्ड तूड़ दिहलसि आ “शोले” के सफलता का बाद त उनका सोझा सगरी कलाकार फीका पड़े लगलन. आ अमिताभ बच्च्चन फिल्म इंडस्ट्री मे सुपर स्टार के सिंहासन पर जा बइठले.\nसुपर स्टार के रूप मे अमिताभ बच्चन कवना उंचाई पर जा पहुंचल बाड़े एकर सही अंदाज लोग के तब लागल जब 1982 में निर्माता निर्देशक मनमोहन देसाई के फिलिम “कुली” के शूटिंग में ऊ घवाहिल हो के करीब करीब मौत के मुँह में जा पहुँचल रहले. तब देश के हर मंदिर.मस्जिद गुरूदारा मे हर जाति आ धरम के लोग उनका खातिर दुआ माँगल. लोग के दुआ सुन लीहल गइल आ अमिताभ जल्दिए ठीक हो गइले.\nसाल 1984 मे अपना मीत राजीव गांधी के कहला पर अमिताभ राजनीति मे अइले आ इलाहाबाद से सांसद चुना गइले. बाकिर राजनिति उनुका रास ना आइल आ तीन साल बाद संसद से इस्तीफा दे दिहलन अमिताभ, कारण रहे कि बेमतलब उनकर नाम बोफोर्स घोटाला मे जोड़ाए लागल रहे.\nएकरा बाद अमिताभ बच्चन फेरू फिलिमन में सक्रिय हो गइले. लेकिन 90 के दशक के आखिर मे उनकर फिलिम पिटाए लगली सँ आ तब अमिताभ बच्चन सला 1997 ले अपना के अभिनय से अलग कर लिहले.\nसाल 1997 मे अमिताभ बच्च्न फिलिम बनावे चललन आ अपना कंपनी ए.बी.सी.एल. के बैनर में बनल पहिलका फिलिम “मृत्युदाता” से फेरू अभिनय कइल शुरू कइलन. साल 2000 मे टीवी प्रोग्राम “कौन बनेगा करोड़पति” .मे अमिताभ के काम करे के मौका मिलल आ एकरा कामयाबी का बाद अमिताभ बच्चन एक बेर फेरू दर्शकन के चहेता कलाकार बन गइले.\nअमिताभ बच्चन के सात हाली फिल्मफेयर पुरस्कार से नवाजल गइल. अमिताभ बच्चन अनेके फिलिमन में गइबो कइले. पहिला बेर साल 1979 मे रिलीज “मिस्टर नटवर लाल” खातिर “मेरे पास आओ मेरे दोस्तो” .गीत गवले रहले अमिताभ.\nहिन्दी फिलिमन में अमिताभ बच्चन के अइला का बाद बाकी अभिनेतन के चमक या त धुंधला गइल भा ऊ लोग गुमनामी के अंन्हार में भुला गइल. लेकिन अपना बेमिसाल अभिनय के दम पर अमिताभ आजुओ फिल्म इंडस्ट्री मे वइसही सक्रिय बाड़े. आजुकाल्हु अमिताभ बच्चन बडका परदा का साथही छोटको परदा पर अपना अभिनय के जौहर देखावत बाड़े.


August 2014 – Page2– टटका खबर\nकिराना दुकानदार के हत्या\nमंगल के देर रात बलिया जिला के नगरा इलाका मे बिहराहरपुर चट्टी पर किराना दुकान चलावे वाला दुकानदार के हत्या क दिहले स चोर. बतावल जात बा कि बगल के सर्राफा दुकान मे चोरी के कोशिश करत चोरन के टोकलन त उ इनके के ध ले गइलन स आ कुछ दूर ले जा के इनकर\nटूटल सड़क का खिलाफ गाँव वालन के अन्दोलन\nगाजीपुर जिला के ताड़ीघाट-बारा रोड ठूटला का चलते ओह पर चलल मुश्किल हो गइल बा. रोड बनवावे के माॅग करत गाँव वालन कि समुझावे चहुँपल जमानिया एसडीएम चुपचाप लवट गइलन. पिछला तीन दिन से लोग तिलवां चट्टी पर धरना दिहले बा.\nदादी के दाहसंस्कार में गइल लड़िका डूबल\nअपना दादी के दाह संस्कार मे गाजीपुर के पोस्ताघाट पर आइल लड़िका दाह का बाद नहात घरी डूब गइल. देर ले ओकर लाश खोजे के कोशिश का बादो रात ले लाश ना मिल पावल. लड़िका सोहिलापुर (भुतहियाताड़) गाँव के रहुवे.\nगाजीपुर पीजी काॅलेज मे दुसरको दिने धरना जारी रहल\nगाजीपुर पीजी कालेज के अनुसूचित छात्रन के धरना बुधो के जारी रहल. छात्रन के कहना बा कि प्रशासन ओह लोग के डेरवावत बा. कहऽता लोग कि हमनी के अनुसूचित जाति के होखला का चलते हमनी के जायजो माँग दबावे के कोशिश होखत बा.\nबलिया मे फोटो पत्रकारन के सम्मानित कइल गइल\nमंगल के रात बलिया के अशोका होटल मे आयोजित एगो समारोह मे बलिया के फोटो पत्रकारन के जगत स्मृति सम्मान से सम्मानित कइल गइल. आयोजन बलिया विज्ञान क्लब आ माँ सुरसती सेवा संस्थान का तरह से विश्व फोटोग्राफी दिवस पर बोलावल गइल रहुवे. पिछला साल से शुरू भइल एह कार्यक्रम के बलिया के लोकप्रिय फोटो\nवाराणसी मे मिनी पीएमओ\nआजु बुध का दिने वाराणसी के रविन्द्रपुर कालोनी भेलूपुर मे भाजपा अध्यक्ष आमित शाह एहिजा के सांसद आ देश के प्रधानमंत्री नरेन्द्र मोदी के संसदीय कार्यालय के उद्घाटन करीहे. एकरा के लोग मिनी पीएमओ कहे लागल बा. बतावल जात बा कि एह कार्यालय से भाजपा पूरा पूर्वांचल आ बिहारो पर नजर राखी आ अगिला चुनाव\nबिहार विधानसभा के उपचुनाव प सभकर नजर\nबिहार के दस गो विधानसभा सीट खातिर होखे जात उपचुनाव प सभकर नजर टिकल बा. भाजपा नेता लोग के कहना बा कि परिणाम चउँकावे वाला होखी आ दसो सीट राजग का पाले आई. जबकि विरोधी जदयु-राजद-कांग्रेस वालन के दावा बा कि दसो सीट उहे जीतिहें. भाजपा नीतीश-लालू गठबंधन के ठगबंधन बतावत बिया. कुछ दिन पहिले\nबरौली नगर पंचायत अध्यक्ष आ उपाध्यक्ष के हटावल गइल\nगोपालगंज जिला के बरौली नगर पंचायत अध्यक्ष राजेन्द्र साह आ उपाध्यक्ष अजमेरी खातून का खिलाफ अविश्वास प्रस्ताव भारी बहुमत से पास हो गइल. एह लोग का खिलाफ सतरह वोट आ एह लोग का पक्ष मे साते गो वोट पड़ल.\nबाढ़ में डूबल आदमी का बारे मे जानकारी लेबे आइल विधायक के हाथ टूटल\nगोपालगंज के सिधवलिया मे डुमरिया गाँव का लगे पानी मे डूबला से एगो आदमी के मौत हो गइल. खबर सुन के पुछारी मे चहुँपल विधायक मंजीत कुमार सिंह बाढ़ का पानी मे बिछला के गिर पड़लन जवना चलते उनुकर हाथ टूट गइल.\nसिवान पुलिस लंगड़ा के गिफ्तार कइलसि\nसिवान पुलिस मंगल का दिने कचहरी रोड दुर्गा मंदिर का नियरा से एगो बदमाश लंगड़ा के असलहा समेत गिरफ्तार क लिहलसि. लंगड़ा बंधुहाता गाँव के इकबाल मियां हवे. ओकरा लगे से मिलल असलहा मे पुलिसिया पिस्तौलो बावे जवना का बारे मे पुलिस लंगड़ा से पूछताछ करत बिया कि ओकरा हाथे ई पिस्तौल कइसे लागल.\nघर भसला से वार्ड सदस्य के महतारी के मौत\nचकिया के मानसी छपरा गांव में एगो मकान भसला से पैंसठ साल के एगो बूढिया के मौत हो गइल. घर भुवन छपरा पंचायत के वार्ड सदस्य सुदिष्ट राम के रहल आ मरेवाली उनुकर महतारी रहली.\nपरीक्षा फार्म ना जमा होखला से नाराज लड़िका हाइवे जाम कइले\nभोजपुर जिला के पीरो बीएसएस डिग्री कालेज के विद्यार्थी हाईवे जाम क दिहले. एह लोग के शिकायत रहुवे कि कालेज प्रशासन एह लोग के स्नातक पार्ट2आ पार्ट3के परीक्षा फार्म जमा नइखे लेत. करीब दूं घंटाले ई लोग हाईवे जाम क के कालेज प्रशासन का खिलाफ नारेबाजी कइल.\nपकवाइनार का लगे एगो अधबूढ कचराइल\nरसूलपुर चैनपुर सड़क प पकवाइनार का लगे सराँव गाँव के पचपन साल के परदेसी साह सबेर मे दिसा मैदान ला निकलल रहुवन जब एगो मोटरसाइकिल उनुका के कचारत भाग गइल. ओह मोटर साइकिल पर तीनलोग सवार बतावल जात बा.\nचार गो लड़िकन के मौत से तरवारा गांव में मातम\nसारण जिला के भेल्दी इलाका के तरवारा गांव में शनिचर का साँझे पोखरा मे चार गो लड़िकन के डूबला का बाद से गाँव मे मातम पसर गइल बा.\nगंडक का बाढ़ से परसा परेशानी मे\nपिछला दू दिन से गंडक के पानी लगातार बढ़ल जात बा. अह चलते प्रखशड के दर्जनो गाँव बाढ़ का चपेटा मे आ गइल बाडी स. दियारा के मुराही, बलिगांव, बहलोलपुर, मनकीमाल, परसादी दियारा, बांखे, तलरहियां, बभनगांवा दियारा वगैरह गाँवन मे सैकड़ो एकड़ भूमि में धान, करैला, बैगन, कुंदरी, मक्का के फसल बरबाद होखे लागल बा.\nसारण के पाँच गो चावल मिल पर मुकदमा दर्ज\nराज्य खाद्य निगम से धान लेके करोड़ो रुपिया के चाउर पचा जाए वाला पाँच गो चावल मिल मालिकन पर निगम का तरफ से मुकदमा दर्ज करावल गइल बा. ई लोग निगम से धान त लिहल बाकिर ओकर चावल निकाल के ना दिहल. अब एह लोग का खिलाफ निगम नीलामी के दावा ठोकले बिया.\nरोहतास जिला के सुसाड़ी मे धान असमय फरे लागल\nरोहतास जिला के संझौली प्रखंड के सुसाड़ी गाॅव के दू दर्जन किसान कपारे हाथ धइले बाड़े. ई लोग अपना खेत मे एग्रीगोल्ड मसूरी धान लगवले रहल जवना मे समय से बहुते पहिले बाली निकले लागल बा जबकि एकरा के रोपल अबही मुश्किल से तीन हफ्ता भइल बा.\nमऊ मे घाघरा अफनाइल\nमऊ के चिउंटीडांड़ रिंगबांध घाघरा के बाढ़ मे टूटे का कगार प आग गइल बा. हर घंटा एक से॰मी॰ का रफ्तार से बढ़त घाघरा नदी अवराडांड़ में नदी मे खतरा का निशान से बहुते उपर बहत बिया. पानी का टक्कर से किनार प नीचही नीचे खोह बने के अनेसा होखत बा जवब कबहियो कटान मे\nजीप के धक्का से विद्यार्थी के मौत\nजौनपुर जिला के मड़ियाहूं इलाका के सेऊर गांव का नियरा साइकिल से विद्यालय जात एगो छात्र ले एगो जीप वाला धक्का मार दिहलसि. एह हादसा मे घवाहिल ओह लड़िका के इलाज का दौरान अस्पताल मे मौत हो गइल.\nलड़िकी संगे धराइल हित के जम के धुनाई\nदेवरिया जिला के एकौना इलाका के एगो गाँव मे अपना भाई के ससुराइल हित के सोमार का रात कुछ लोग एगो लड़िकी संगे देख के ध लिहल आ जम के धुनाई क दिहल. मंगल का दिने दुनू ओर से बीछ बचाव ला पर पंचतई का बाद सुलह समझौता हो गइल. लड़िका गोरखपुर जिला के गगहा